text:
Bamwe mu babyeyi bafite abana bari munsi y’imyaka itanu barasabwa kumva uruhare rwabo mu kurwanya igwingira ry’abana, gusa nabo bavuga ko basigaye babyumva ko uruharwe rwabo rukenewe nk’uko abajyanama b’ubuzima babigisha bagasobanukirwa ibyo bakwiye kugaburira abana babo.
Nyiraneza Immacule agira ati, “Mbere ntitwari dusobanukiwe idyo umubyeyi utwite cyangwa uwonsa akwiye kugaburira umwana, ariko aho hagiriyeho abajyanama b’ubuzima byaradufashije kuko batwigisha gutekera abana ndetse n’umubyeyi utwite kugirango abyare umwana udafite ikibazo, kandi no kugira isuku ku bana ni inshingano zacu ukamenya ko umwana agomba kurya yakarabye.
Kubwimana Leoncie we agira ati “Uruhare rwacu nk’ababyeyi ruba rukenewe cyane kuko umugore niwe wirirwana n’abana cyangwa se niyo yaba adahari akagerageza kubakurikirana akamenya uko bameze, uko bariye ndetse n’ibindi. Ikindi niyo amwonsa cyangwa atwite ibyo arya nibyo bigirira akamaro umwana. Birakwiye rero ko tubigira ibyacu".
Ubuyobozi bw’AKarere ka Muhanga buvuga ko abagore nibabigira ibyabo bakabyumva neza nta kabuza ikibazo cy’ingwingira ry’abana rizacika burundu.
Ubwo yari akiyobora aka karere, Uwamariya Beatrice yagize ati, “Abagore ni ba mutima w’urugo, nibo bagomba gufata iya mbere mu guca ingwingira ry’abana, bakarwanya imirire mibi mu bana. Nta kabuza bizacika kuko niyo atwite we ubwe bisaba kwiyitaho kugirango umwana amererwe neza. Urumva ko rero ariwe ukwiye gufata iya mbere mu kwita ku bana kandi nibabigira ibyabo bizaranduka burundu".
Mu karere ka Muhanga umubare w’abana bagwingiye uri ku kigero cya 32% naho mu gihugu bari kuri 38% nk’uko ibarura ry’imibereho y’ingo rya 2015 ryabigaragaje. Intego ikaba ari uko mu mwaka wa 2024 bazaba bari nibura kuri 19%.


c: text/html

text:
Umuhanzi Ildephonse Mbarusha yavuze akari ku mutima we nyuma yo gusohora indirimbo yise "Bariyo"
Yanditswe na: Ubwanditsi2020-08-07 09:36:02
Umuhanzi uri mu bari kuzamuka neza mu ndirimbo zo kuramya no guhimbaza Imana, Mbarusha Ildephonse aherutse gushyira hanze indirimbo ye ya mbere yise “Bariyo”, ikubiyemo ubutumwa bw’uko Abera tuzaramya Imana tugeze mu Ijuru dufatanyije n’Ibizima, Abakuru n’Abamalayika.
Ildephonse Mbarusha avuka mu Karere ka Karongi,umurenge wa Murambi, ateranira mu Itorero Presibiteriyene mu Rwanda (EPR) muri Presibiteri ya Kirinda. Mu buzima busanzwe akora inyigo zimbitse z’imishinga y’ubwubatsi (Architect).
Mu kiganiro yagiranye n’agakiza.org, Ildephonse aragira ati:"Kuririmba nabitangiye kera nkiga mu mashuli yisumbuye (2006) nakundaga kwandika indirimbo zo kuramya no guhimbaza Imana nkaziha ama Korale naririmbagamo, bigeraho numva ndabikunze cyane ,mfata umwanya wo kubisengera, ntangira kwandika izange, muri uyu mwaka wa 2020 nibwo iyambere nayishyize hanze yitwa "Bariyo". Ildephonse Mbarusha akomeje umugambi w’ubuhanzi
Akomeza agira ati:",Impamvu nyamukuru yatumye ninjira mu muziki wo kuramya no guhimbaza Imana ni ukwamamaza ubutumwa bwiza bwa Kristo biciye mu ndirimbo. Nifuza ko ijambo rya Kristo riba mu bantu rifite ubwenge bwose" (abakolosayi 3:16).
Akora indirimbo "Bariyo" Ildephonse yashakaga gutanga ubutumwa agira ati:" Kuramya Imana turi mu Isi, ni byiza! Ndetse biduha ishusho y’uko Abera tuzaramya Imana tugeze mu Ijuru dufatanyije n’Ibizima, Abakuru n’Abamalayika. Niyo mpamvu nanditse iyi ndirimbo nyita BARIYO, kugira ngo nshimangire ko bariyo koko kandi bahora baramya Imana. (Ibyahishuwe 4:8-11).
Uyu musore avuga ko hari abahanzi afatiraho ikitegererezo:" buri muhanzi ukoze indirimbo yo kuramya cyangwa guhimbaza Imana nkumva ndayikunze hari ibyiza mwigiraho, uwo nkunda kumva indirimbo ze cyane ni Richard Ngendahayo. Hanze y’u Rwanda ni group igizwe na couple Jonathan and Melissa Helser bakorera umurimo mu itsinda rya Bethel Music ryo muri America ndetse na group yitwa Hillsong yatangiriye muri Australia."

robotstxt: allowed

filter: keep


text:
Hari ubwo ushobora kugira inshuti ariko rimwe na rimwe ukabangamirwa n’uko hari ibyo iyo nshuti igusaba gukora kandi wenda wumva utabishaka. Hari n’igihe inshuti yawe iba yumva yahindura uburyo usanzwe ubayeho, wenda kugira ngo mubeho cyangwa mukore ibintu kimwe, nabyo bikakuvuna. Kandi ibi byose iyo bikubayeho, ubura icyo wakora, dore ko uba wumva udashaka kubabaza inshuti yawe. Twagushyiriye hamwe ibintu bitatu byagufasha kuguma uri uwo uri we kandi ukagumana ubucuti bwawe n’abandi.
- Imenye kandi ugume uri uwo uri we.
Kuguma uri uwo uri we, ukamenya ibyo ukunda n’ibyo udakunda, bizagufasha kumenya ibyo uhuje n’ibyo udahuje n’inshuti zawe. Ibi bizanagufasha kumenya imbibi z’ubucuti bwanyu, binagufashe cyane kumenya igihe gikwiriye cyo guhakanira inshuti yawe, mu gihe wenda hari icyo agusabye udashaka.
- Iga kuvuga “oya” mu buryo bwiza.
Guhakanira inshuti yawe ntibivuze kumukankamira cyangwa kumubwira nabi. Ushobora kumuhakanira umubwira uti: “Ndagushimiye, ariko ibyo unsabye ntibishoboka kubera impamvu izi n’izi.’ Kumubwira impamvu umuhakaniye bizamufasha kwakira no kubaha ikemezo cyawe.
- Witegereza umunota wa nyuma.
Niba inshuti yawe hari icyo igusabye ukumva utakishimiye, hita ubimumenyesha. Umubwire ko wumva bitashoboka. Aho kugira ngo uzategereze kubimubwira ku munota wa nyuma kuko iyo utinze gusubiza akeka ko wemeye. Urugero: Niba hari aho ashaka ko mujyana mu gihe cy’amasomo, mubwire ko bidashoboka akibigusaba.
Dusoza, kuba inshuti y’umuntu ntibivuze kumera nkawe, ntibinavuze ko utagira ibyiza umwigiraho cyangwa we akabikwigiraho. Gusa ik’ingenzi ni ukumenya uwo uri we, ukabyishimira kuko buri wese agira umwihariko we.


text:
Girl:bite cherie waramutse neza
boy: meze neza
girl:arik usigaye waranyanze
boy:buryanawe warabibonye
girl: koko c?
Boy: Ujyawishuka ngo ndagukunda
ukundwa numutima wanjye wo uhora ugutekereza ugakundwa
namaso yanjye yananiye ngo atakubonye ntiyasinzira ugakundwa
namaguru yanjye ahora ambuzamahoro iyo tudaherukanye
nuko akanyuhura paka nkubonye ubwo urazi ukuntu amenyo
yanjye agukunda ngo ntashobora gusekera undi utari wowe
amatwiyo yenda kwigendera ngo ntabwo duhorana ngo ahore yumva
ijwi ryawe ubwo uzi ukuntu ubwonko
bwavuze ngo ninkunda undi buzabivuga
Uri uyu mukobwa warenzaho iki?
Video Abakobwa Beza
Ujya wishuka ngo ndagukunda
Girl:bite cherie waramutse neza


text:
Home > Nkore iki? > Mbigenze Nte??? Ndakomerewe pe!
Muraho! Reka mbagezeho inkuru yanjye tugirane inama.
Ntago nifuje gutangaza amazina yanjye, mfite imyaka 26, ntuye i Nyamirambo ku kivugiza nkaba maze igihe kingana n’amezi 3 nshyingiwe. Mfite mukuru wanjye ubu yujuje imyaka 30 akaba we atarigeze agira amahirwe yo gushaka ariko yabyariye mu rugo afite umwana ufite imyaka 12 yabyaye akiga muri secondaire.
Uwo mukuru wanjye akorera mu karere ka Rusizi, akaba ariwe wandihiye amashuri ya Kaminuza mu ishuri rikuru ry’ubuvuzi rya Kigali KHI, kuko papa ari nawe mubyeyi twari dusigaranye yari amaze kwitaba Imana nkirangiza amashuri yisumbuye; ariko kuko uwo mukuru wanjye yari yarabonye akazi kamuhembaga umushahara mwiza, anyitaho arandihira kugeza ndangije kaminuza mu ishami ry’ubuforomo.
Naramwizeraga, nkamwubaha ndetse nkamufata nk’umubyeyi. Amahirwe yaransekeye nkirangiza amashuri mpita mbona akazi mu bitaro bikuru bya kaminuza bya Kigali CHUK. Nyuma naje guhura n’umusore, turakundana ndetse twiyemeza kurushinga. Mukuru wanjye aramfasha ubukwe buraba ndetse dukora ubukwe bwiza cyane.
Ibyishimo n’amahirwe nari mfite byaje guhura na kirogoya ubwo uwo mukuru wanjye yaturukaga i Rusizi akaza kudusura aho dutuye i Nyamirambo. Nibwo bwambere yari adusuye nyuma yo gukora ubukwe, kuko hari hashize amezi atatu gusa nshyingiwe. Yaraje tumwakirana icyubahiro kidasanzwe dore ko ari we umugabo wanjye yafataga nka nyirabukwe kuko ntawundi muntu uhagarariye umuryango wacu dufite.
Twaririrwanye, bigeze nimugoroba biba ngombwa ko njyewe njya ku kazi kuko nagombaga kurara izamu rya nijoro, ubwo umushyitsi asigarana n’umugabo wanjye mu rugo. Naragiye nkora akazi nk’uko bisanzwe ariko bigeze nka saa mbiri z’ijoro nibuka ko nibagiriwe mu rugo ikarita y’ubwishingizi mu kwivuza ya RSSB kandi mu gitondo naragombaga kwisuzumisha ku muganga w’ababyeyi (gynecologue) doreko nasamye ubu mfite inda.
Kubera ko ntakazi kenshi twari dufite uwo munsi, nasabye bagenzi banjye dukorana kunsigariraho gatoya, mfata moto nsubira mu rugo kuzana iyo karita! Ngeze mu rugo ibyo nahabonye byatumye icyerekezo cy’ubuzima bwanjye gihinduka; nasanze umugabo wanjye yinjije mukuru wanjye mu cyumba cyacu, biryamiye mu buriri nk’umugabo n’umugore! Narakomanze bambera abana beza barafungura, nkubitanye amaso n’umugabo wanjye tumera nk’ibiti hashira nk’iminota 5 turebana gusa ntacyo tuvugana. Mukuru wanjye we isoni zaramwishe asohoka mucyumba cyanjye ahita yinjira mu cyumba cy’abashyitsi ntajambo narimwe avuze, ahita yikingirana.
Bukeye mukuru wanjye yaratashye, Kuva ubwo ntiturongera kuvugana no kuri telephone amezi ubu agiye kuba abiri. Umugabo wanjye nawe yabuze aho ampera ngo agire icyo abinganirizaho cyangwa ngo ansabe imbabazi kuko yabonye ntakintu nakimwe nigeze mubwira kerekeranye nibyo. Yewe hari nigihe ashaka ko wenda nagira icyo mbivugaho akivugisha ati “ese amakuru ya grande soeur wawe?” Nanjye nkavuga mu ijambo rimwe nti “araho”!
Ariko mbabwije ukuri umugabo wanjye naramuhuzwe, uburiri bwanjye narabuhuzwe, ndetse na mukuru wanjye yamvuye ku nzoka. Amabanga y’abashakanye(gutera akabariro) n’umugabo wanjye, kubikora n’inko kurangiza umuhango kuko kuva nabafata, ibyo ankorera byose mba numva bimbangamiye, ahubwo rimwe na rimwe nkumva ndababara cyane! Icyumba n’uburiri babikoreyemo byo bintera iseseme cyane ku buryo hari igihe ninjiramo nkaruka, umugabo yambaza impamvu nkamubwira ko mbiterwa nuko ntwite. Ubu nariyanze ndetse narihebye ahubwo rimwe na rimwe numva nishinja amakosa nkumva arinjye ahari wabiteye! Ariko nirinda kugaragariza umugabo wanjye ako gahinda mbese nkitwara nk’aho ntakintu cyabaye.
None rero nifuje kubasangiza iyi nkuru y’ibyambayeho ngo mungire inama:
•umugabo wanjye naramuzinutswe nubwo ntabimwereka, kandi nawe mbona ibyo yakoze byaramushegeshe cyane, uretse ko yabuze aho yahera ansaba imbabazi, agerageza kunyitaho akankorera ibyiza byose, ubu ageze ku rwego rwo kumperekeza ngiye ku kazi ndetse niyo afite umwanya yatashye kare ku kazi, arongera akansanga aho nkorera akantegereza tugatahana, muri iyi minsi ho yankoreye agashya ngiye kubona arangemuriye naraye izamu, ngeze mu rugo nsanga yanteguriye amazi ashyushye aranyoza! Ibi nkeka ko abikora mu rwego rwo kunguyaguya ngo ahari nibagirwe amahano yankoreye! “IBI BINTU SINZI ICYO BIHATSE”
•Mukuru wanjye ntiyongeye kumvugisha kubera isoni n’ikimwaro kandi nanjye numva naramukuye mu bantu b’ingirakamaro mu buzima bwanjye.
•Aya makuba nyitwaremo nte? Ese ibi bintu ntibizavamo ugusenyuka k’urugo rwacu? Ese mukuru wanjye muhebe kandi ariwe mfite imbere n’inyuma? Ese umugabo wanjye nongere mugirire ikizere? umuntu watinyutse kunsha inyuma hatarashira n’amezi atatu tubana ubwo nabwirwa niki ko atari ingeso yifitiye? Ese birashoboka ko nakongera kwiyumvamo umugabo wanjye?
Ngibyo rero ibinshenguye umutima ubu nkaba naratakaje ikizere cy’ubuzima bwejo hazaza!
Murimake,ndagutahura.ibintunkivyo,biravun’umutima.umve rer’icowokora.ubundi,abantubabagabo,birabagora kwemeramakosa,maze basabimbabazi.ww,uragerageza ugire ico mubiyagako.nibwo,azabon’akaryoknkwiyagiriza,mazagusabimbabazi.
Stupidity! Nibabikunaniye taha abandi bafite ibibazo ubona bingana nibyawe bagusanze uri vagin
Maze gusoma iyi nkuru yawe ibabaje hari icyo nifuje kukubwira; icyambere ni ukukwihanganisha kuko wahemukiwe n’umuntu utakekaga ko yaguhemukira(mukuru wawe) nkaba nkeka ko ari byo byaguhungabanyije cyane. n’ubwo bimeze bityo ariko ugomba kumenya ko urukundo nyarwo rwihangana kandi rukababarira. hari ibintu bishobora kuba byarateye umugabo wawe kuguca inyuma menda atanabigambiriye bita ngo ni ugutera uburamu bikarangira kwihagararaho bimunaniye. naho mukuruwawe we ni intakabona nawe urabyumva! Ha umugabo wawe umwanya muganire wumve icyabimuteye nagusaba imbabazi uzazimuhe hanyuma nibiba ngombwa icyo cyumba cyikwibutsa iyo filimi muzagihindure. N’ubundi ngo akadashira ntigateranya; ibyo byatuma wangana n’umuvandimwe wawe umwe rukumbi usigaranye kw’isi?
Uraho neza,yewe inkuru yawe nubwo ibabaje,ariko bibaho burya gukora icyaha bishobora kugutungura utari wabiteguye!Kuba byarabaye kubantu bingenzi mubuzima bwawe niho bikomereye.Ariko ndagirango utange imbabazi bitubaka igisika kitazasenyuka vuba,bikaba byakwangiza umubano murugo no muri family. Tekereza ari wowe byabayeho cyane ko buriya ntibigeze bapanga cg gutegura gukora icyaha ngo babe barabikoze kuko byari muri plan,oya byarabagwiririya rwose bahe imbabazi kugirango wumve amahoro n’uwo utwite atabihomberamo!Imbabazi imbabazi.Ibyo umugabo wawe ari kugukorera ni ugusaba imbabazi nuko byamunaniye kwatura!
Muraho nasomye inkuru yawe irababaje ark kubaka nukwihangana ubundi ni gake umugabo ashobora kwihangana sasa wowe mubabarire wibuke ko ark abagabo bihangane umuganirize mubivugeho bizakemuka rwose umwizere na mukuru wawe muzabivuganeho bikemuka tkx


text:
Tariki ya 18 Mutarama 2019, nibwo twabagejejeho inkuru y’umugore wo mu Murenge wa Gisozi mu Karere ka Gasabo, mu Mujyi wa Kigali, wahitanywe na Gaz yamuturikanye ubwo yari ayitetseho, ikanakomeretsa umwana we ndetse n’inzu bari batuyemo igashya igakongoka.
Nyuma y’iyi nkuru, ibitekerezo byatanzwe n’abantu batandukanye byagaragazaga ko hari Gaz zicuruzwa zitujuje ubuziranenge kandi ko abazicuruza badasobanurira abantu amabwiriza agenga imikoresherezo yazo, bagasaba Urwego ngenzuramikorere (RURA) gusobanurira abantu imikoreshereze ya Gaz.
Mu batanze ibitekerezo ku nkuru twabagejejeho hari uwagize ati “RURA nishake ikintu yakora kuri ibi bintu kuko abatanga gaz ntabwo bazigenzura nta nubwo bigisha abo bazihaye uko zikoreshwa. Biratangaje kubona umuntu ajya kugura Gaz ntibabanze no kureba ko icupa ridafite ikibazo ukabibona ugeze mu rugo, kenshi usanga zisigirwa abakozi n’iyo abibonye ntamenya icyo gukora.”
Mu gitondo cyo kuri uyu wa 21 Mutarama 2019, RURA yanyujije kuri Twitter ubutumwa bugaragaza ibyo abakoresha Gaz bakwiye kwitwararika.
Bagize bati “Mu gihe habayeho guhita kwa gaz cyangwa kuva, uzabibwirwa n’impumuro ya gaz yihariye. Muri cyo gihe kora ibi bikurikira:
Mu gihe utetse, funga gaz,
Mu gihe utekeye mu nzu sohora icupa ryawe hanze y’inzu, ahantu hari umwuka uhagije kandi ufungure n’inzugi n’amadirishya,
Irinde ikintu cyose cyatuma gaz yaka nko kunywa itabi, kwatsa ikibiriti n’ibindi,
Irinde kuzimya cyangwa kwatsa amashanyarazi ukoresheje interebuteri (Interrupteur).
Irinde kuzimya cyangwa kwatsa ibikoresho bikoresha amashanyarazi kuko byazana udushashi dutuma gaz yaka.”
Bakomeza bavuga ko icupa rya gaz ribikwa buri gihe rihagaze kandi ahantu hari umwuka uhagije, hategereye ikintu cyatera ubushyuhe cyangwa cyatera inkongi y’umuriro.
Bibaye byiza kurushaho ngo waribika hanze y’inzu, ahantu hizewe aho ridashobora guhanuka cyangwa kwangirika.
Umugozi uva ku icupa ugana ku ishyiga ugomba kuba utarangiritse kandi ukanyura ahantu hatari ubushyuye mu gihe utetse.
Minisiteri y’Ibidukikije, ivuga ko abanyarwanda 98% bakoresha ibikomoka ku biti birimo inkwi n’amakara mu bikorwa bitandukanye bya buri munsi.
Igasaba abantu by’umwihariko abatuye mu mijyi guhindura imyumvire by’umwihariko abakoresha ibicanwa bikomoka ku biti ngo bakwiye gukoresha Gaz kugirango amashyamba arusheho kubungwabungwa.


text:
U Buhinde bwabera Afurika urugero rwiza mu kwiyemeza no gushyira mu bikorwa gahunda zisaba guhindura imyumvire
Igihugu cy’u Buhinde cyakoze ibishoboka byose mu kurwanya umwanda w’abantu batakozwaga gukoresha ubwiherero bagahitamo kunyanyagiza umwanda ku gasozi. Imibare ya Banki y’Isi igaragaza ko mu mwaka wa 2014, 33.8% by’abahinde bitumagaa ku gasozi. Ni ibintu ubusanzwe abahinde bafataga nk’ibisanzwe, ku buryo mu bantu icumi bitumaga ku gasozi ku Isi, batandatu bari abahinde, bituma iki gihugu gishyirwa ku isonga ku Isi ku kibazo cy’umwanda.
Mu myaka itanu ishize, ubwo Minisitiri w’Intebe w’u Buhinde, Narendra Modi yatangizaga ubukangurambaga bwiswe Swachh Bharat Mission (u Buhinde busukuye), yiyemeje ko tariki 2 Ukwakira 2019 nta muhinde uzaba ukituma ahatari mu bwiherero. Ibi byaje kugerwaho kuko mu ijambo rye ubwo muri iki gihugu hizihizwaga isabukuru y’imyaka 150 Mahatma Gandhi amaze avutse, yatangaje ku mugaragaro ko iyi ngeso yacitse burundu.
Imbere y’abitabiriye ibi birori byabereye mu mujyi wa Ahmedabad, Modi yagize ati "Mu mezi 60, abaturage miliyoni 600 bagize ubwiherero mu ngo zabo. Ubwiherero busaga miliyoni 110 bwarubatswe, Isi itangajwe no kubyumva”.
Mbere y’ubu bukangurambaga, 39% by’ingo nibo gusa bari bafite ubwiherero. Ubushakashatsi bwatewe inkunga na Banki y’Isi bwasojwe muri Gashyantare 2019, bwagaragaje ko abantu 10% mu byaro ari bo gusa bari basigaye bituma hanze. Gusa ubu Leta yemeza ko 100% by’abaturage bose bafite ubwiherero.
Umunyamabanga wungirije mu Ishami ry’Amazi n’isukura, muri Minisiteri y’Amazi n’Ingufu, Arun Baroka, avuga ko muri ubu bukangurambaga ikintu cyari kigoye ari uguhindura imyumvire y’abaturage.
Yagize ati “Imbogamizi ikomeye kwari uguhindura imyumvire, byadusabye gutekereza uburyo bwose bushoboka bwo gutambutsamo ubutumwa. Indi mbogamizi ni ingano y’igihugu, u Buhinde ni igihugu kinini cyane. Ntibyoroshye gukurikirana ingo zisaga miliyoni 18 zifite imico itandukanye, indimi ndetse n’akamenyero bitandukanye. Hari ubwo byanahuzwaga n’imyemerere, wasangaga abantu bajya kwituma ku nkombe z’imigezi, ngo bakarabe mu mazi y’umugezi, n’ubwo hari abafata umugezi nk’ahantu hatagatifu, ariko ntibibabuze kuyanduza”.
Arun yavuze ko habayeho guhuza ingufu kw’inzego zitandukanye kugirango ubukangurambaga bugere ku ntego, baba abaririmbyi, abakinnyi ba filimi n’abandi, bose bagize gahunda iyabo, atanga urugero rwa filimi yitwa “Toilet: EK Prem Katha” irimo inyigisho yafashije abahinde benshi guhindura imyumvire.
Avuga ko muri ubu bukangurambaga, hanatanzwe agahimbazamusyi ku rugo rubashije kubaka ubwiherero, mu cyiciro cya mbere hatanzwe Rs12,000 (hafi 155,000Frw) ku muryango, kandi bikaba bizanakomeza kuko Leta yashyize miliyari 12 z’amadolari ya Amerika mu kunganira no gushimira uwubatse ubwiherero.
Imibare ya OMS na UNICEF igaragaza ko ubu bukangurambaga bwagabanyije impfu zisaga 300,000 zifitanye isano n’umwanda, butuma buri rugo ruzigama Rs50,000 (asaga 643,000Frw) buri mwaka yatangwaga mu kwivuza indwara ziterwa n’umwanda. Kwanduza amazi yo munsi y’ubutaka asubira mu yo abaturage bakoresha nabyo byagabanutseho inshuro 12.70.
Akarere ka Churu kabaye intangarugero
Churu, akarere kangana na km² 13,858 gaherereye muri Leta ya Rajasthan, gatuwe n’abasaga miliyoni 2,2, kabaye aka mbere mu kugaragaza ko abaturage bose bafite kandi bakoresha ubwiherero.
Umuyobozi w’Umudugudu wungirije wa Baniyala wo muri Block ya Tara Nagar ho mu karere ka Churu, yagize ati “Muri Kamena 2012, abakuru b’imidugudu bose uko ari 29 barahamagajwe mu nama ku karere kuri iki kibazo, mu Ukwakira 2012, duhamagaza abaturage bose mu mudugudu biyemeza ko mu kwezi kumwe iki kibazo kizaba cyakemutse”.
Bumwe mu bwiherero bw’umuturage mu mudugudu wa Baniyala
Abwira itsinda n’abayamakuru b’abanyafurika barebaga urugendo rw’u Buhinde mu isukura, muri gahunda yateguwe n’Ikigo cy’Ubumenyi n’Ibidukikije cyo mu Buhinde (CSE-India), umuyobozi w’Akarere ka Churu, Sandesh Nayak, yavuze ko Churu yaje imbere mu kugera ku ntego yifashishije ubukangurambaga bwihariye bwiswe Chokho Churu, bivuze Churu isukuye
Avuga ko byose byagezweho kubera ubufatanye bw’inzego zose, abakozi ba Leta, itangazamakuru ndetse n’abaturage muri rusange.
Yagize ati “Twagize gahunda ya Chokho Chhuru yagenze neza, yibanze ku guhindura imyumvire y’abaturage binyuze mu nama na bo, n’ubundi buryo bwose twatekereje ko bwadufasha. Hatanzwe nkunganire ya Leta ariko ibyakozwe birusha agaciro ingano y’amafaranga yatanzwe”.
Mu kiganiro twagiranye na bamwe mu babyeyi bo mu mudugudu wa Baniyala, batubwiye ko banihurije hamwe mu matsinda mato y’abagore bane bane, bakajya basura urugo ku rundi bigisha bagenzi babo akamaro k’ubwiherero. Uwitwa Sulochana Jat yagize ati “Abantu bazindukaga mu cya kare bajya kwituma hanze, butaracya neza, ariko ubu ntabakizinduka iryo joro kuko bafite ubwiherero, ubu bagirayo igihe bashakiye".
Undi witwa Santosh Brey avuga ko n’amasazi yakundaga kuduma mu ngo akanakwirakwiza indwara batakiyabona, akanemeza ko indwara zishingiye ku mwanda zagabanutse.
Ababyeyi bo mu mudugudu wa Baniyala, usanga bitwikiriye hose no mu maso ndetse ntibakunda kuvuga imbere y’abagabo, kubera imyemerere
Umuyobozi w’Akarere ka Churu yavuze ko ubwiherere butari mu byo abaturage babonaga nk’ibyihutirwa, ikaba imwe mu mbogamizi ndetse hakiyongeraho n’ikibazo cy’amazi dore ko ari agace kegereye ubutayu.
Guhangana n’ikibazo cy’amazi
Biragoye kwemera ko isuku n’isukura byagerwaho igihe umuntu adafite amazi meza, aka gae kagira imvura nke ingana na mm 300 kandi ikagwa amezi abiri gusa mu mwaka (Nyakanga na Kanama), mu rwego rw’ubu bukangurambaga, iki nacyo cyatekerejweho bafashwa kubaka ibigega bifata ayo mazi y’imvura.
Mahendra Kumar, ni umuhanga mu bwubatsi muri aka gace, avuga ko umuturage wese yahawe na Leta nkunganire ya 90% we akiyishurira 10% mu kubaka ibigega bijyamo litiro 20,000 z’amazi y’imvuga kandi akaba ari ayo kunywa gusa. Avuga ko agaciro k’ikigega kimwe ari Rs 100,000 (asaga 1,286,000Frw).
Iki kigega gifata amazi y’imvura akigwa hejuru akamanukiramo kuko kiri munsi y’ubutaka, niyo banywa nta kundi kuyatunganya
Avuga ko mu ngo 500 zigize umudugudu wa Baniyala, ingo 201 zimaze gufashwa kubaka ibi bigega kandi kikaba ari igikorwa gikomeje.
Afurika yabikuraho isomo
Ikigo cy’Ubumenyi n’Ibidukikije gikorera mu Buhinde, mu mwaka wa 2018 cyagaragaje ko umuntu umwe muri bane muri miliyoni 892 bituma ku gasozi ku Isi, ari abo muri Afurika y’ubutayi bwa Sahara, hagati y’umwaka wa 2000 na 2015, hafi 18% y’ibihugu bw’Afuruka y’Iburengerazuba, 31% y’ibyo muri Afurika y’Iburasirazu, 25% y’ibyo mu majyepfo ya Afurika na 66% y’ibyo muri Afurika yo hagati, byagaragaje ko bidahagaze neza mu bijyanye no gukoresha ubwiherero.
Ibintu bibiri by’ingenzi byashyizwemo ingufu mu Buhinde, ni uguhindura imyumvire y’abaturage no kubaha ubushobozi mu buryo bw’amafaranga, nta mategeko yashyizweho cyangwa igitsure ahubwo hagendewe ku mahitamo n’ibitekerezi by’abaturage.
Mu bihugu bimwe bya Afurika nk’u Rwanda, usanga gahunda isaba ko abaturage bahindura imyumvire iba itegeko, utayubahirije mu gihe cyagenwe agacibwa amande cyangwa agafungwaho gato byo kumukangara, siko byagenze mu Buhinde kuko cyafashwe nk’ikibazo cy’ubuzima kurusha uko kiba icy’amategeko n’amabwiriza.
Kumva kimwe intego, inzego zose ndetse n’abaturage bakabigira ibintu ibyabo, ni iturufu ikomeye yatumye impinduka igaragara mu gihe gito muri kiriya gihugu gituwe n’abasaga miliyali 1,36 z’abaturage.
Ibihugu bya Afurika bikwiye gushyira ingufu mu mikoranire n’itangazamakuru, ibinyamakuru byose bikagira uruhare kandi bikarushimirwa. Muri kiriya gihugu, televisiyo zisaga 800 na Radio zisaga 230 zikorera mu bice bitandukanye byacyo, byafashije bikomeye kugeza ubutumwa kuri buri wese.
Aganira n’abanyamakuru umunani bari baturutse mu bihugu bya Nigeria, u Rwanda, Ghana, Uganda, Tanzania, Ethiopia na Djibouti, Sunita Narain, umuyobozi wa CSE-India akaba n’umwanditsi mukuru wa Down to Earth, yibukije ko kugira ubwiherero ari byiza, ariko kandi ko bukenera amazi n’uburyo bwo gutunganya imyanda ibujyamo, agira ati “Bitabaye ibyo twava ku mugogoro w’ubuzima uterwa no kutagira ubwiherero, tukajya ku mugogoro w’ubuzima uterwa no kwanduzwa n’ibiburimo”.


text:
Yanditswe na SETORA Janvier
Abafundi n’Abayede bagera kuri 68 bubatse ku kigo cy’amashuri cya Gitare I giherereye mu kagari ka Nyamabuye,umurenge wa Kagogo mu karere ka Burera barishyuza agera kuri 1.836.303 frw mu gihe abafundi 38 n’Abayede 57 bubatse ku yandi mashuri azwi nka « Saterite » ya Sozi (ishami rya Gitare I) yubatswe i Kanaba, bambuwe agera kuri miriyoni 2.620.110 z’amafaranga y’u Rwanda.
Bamwe muri aba bafundi babwiye VALUE NEWS ko bakoze akazi ariko bakaba bamaze amezi 9 batarishyurwa .Bavuga ko ngo bahembwe ukwezi kumwe gusa none kugeza ubu amezi 9 yose arashize , bakabyita ko bambuwe .
Umwe muri bo agira ati « badufatanije n’ icyorezo cya COVID-19.Kuri ubu umuntu aba akeneye wkishyura mitiweri, kugaburira aban ni ikibazo noneho dore n’amashuri arimo arasatira gutangira , ibyo byose ni amafaranga , twayobewe icyo akarere kadutekerezaho .
Akomeza agira ati ” Ikibabaje nuko umuyobozi w’akarere ka Burera Madame Uwanyirigira Marie Chantal, yavuze ko akarere kasaguye miliyoni makumyabiri na zirindwi ( 27.000.000 frw) kandi ku nyubako akavuga ko umwenda akarere karimo ari miliyoni ( 13.000.000 frw),tukibaza impamvu bavuga ko basaguye ayo mafranga yose kandi baturimo umwenda bikatuyobera.”
Umuyobozi w’akarere ka Burera Uwanyirigira Marie Chantal yabwiye VALUE NEWS ko iki kibazo kizwi kandi ko mu ntangiro z’ukwezi kwa Kanama 2020 bazabona Ayo mafaranga yabo.
Ati ” Ikibazo cyatugezeho ariko byose byatewe n’umurenge utaratangiye raporo ku gihe ariko twabizeza ko mu ntangiro z’uku kwezi kwa Kanama 2020 tuzabahemba amafaranga yabo yose. Nibihangane bashonje bahishiwe , tugiye kuyabaha muri iyi ngengo y’imari tugiye gufungura.”


text:
Yanditswe na Ingabire Rugira Alice
Abagore bo mu Karere ka Rusizi bakora ubucuruzi buciriritse baravuga ko nyuma yuko bahawe isoko ryo gucururizamo kuri ubu bubangamiwe cyane na bamwe muri bo banze kureka ubucuruzi bwo mu muhanda kuko babuza abakiliya kuza mu isoko kubera kubatangirira mu nzira .Ibi kandi ngo uretse no kubateza igihombo biranateza akajagari mu Mujyi bagasaba inzego zibishinzwe guhagurukira abo bagore bagikorera mu mihanda ahazwi nka Marato.
Aba bagore bavuga ko bagenzi babo bigometse badashaka kuzibukira ubucuruzi bwo ku mihanda y’umujyi wa Rusizi . ngo ibi bituma bahura n’ibihombo kuko babura abakiriya bigatuma ibicuruzwa byabo byangirika
Ikimpaye Christine wo mu Murenge wa Kamembe ati” ndi umwe mu bakoraga ubucuruzi bwa marato,koko byari ikibazo kuko twahoraga duhanganye n’aba securites ku muhanda tukamburwa ibicuruzwa byacu tugahomba, tugahombya n’ababitwinditse , ariko twahawe aho gukorera hagari kandi mu Mujyi, gusa hari bagenzi bacu badashaka kuhakorera bahisemo gukomeza gucururiza ku mihanda, bikatubuza abakiliya ku buryo dutaha tudacuruje.”
Mugenzi we Ayinkamiye Dativa utuye mu Murenge wa Gihundwe yungamo ati”mu by’ukuri marato igira amafaranga, kuko twaracuruzaga tukishyurira abana amashuri ,tukababonera n’ibibatunga ariko hano ntitubona abatugurira ntihazwi ko hari n’isoko, kuva mu gitondo nta muntu urangurira amacunga yatangiye kwangirika”
Ayinkamiye akomeza agira ati” ikibabaje nuko abayobozi babanyuraho n’aba securites ntibagire icyo babakoraho, kandi ubwo twazaga hano bari batwijeje ko twese tuzahakorera , none turi mu isoko turi mbarwa, ku buryo hari abatangiye gusubira muri marato”
Umuyobozi w’Akarere ka Rusizi wungirije ushinzwe imibereho myiza y’abaturage Nsigaye Emmanuel, yabwiye VALUE NEWS ko bashakiye abacuruzi baciriritse aho bakorera mu rwego rwo guca akajagari muri uyu mujyi, aboneraho gusaba abaturage kwirinda kugurira abo babonye mu rwego rwo guca akajagari
Agira ati”Nibyo koko mu minsi yashize hari kibazo cy’abakora ubucuruzi buciriritse bazwi ku izina rya marato, bakoreraga ubucuruzi ku mihanda kuko ntitwari dufite aho kubashyira kuko nta mikoro bari bafite yo kujya masoko asanzwe .Aka gasoko bashyizwemo ni ak’abantu bafite igishoro gitoya hagamijwe ko nabo bazamuka bagatera imbere.”
Uyu muyobozi akangurira abaturage kugana iri soko bakirinda guhahira abo ku mihanda . Ati “ abantu bareke gukorera mu kajagari kuko bishobora gutera n’ikwirakwira rya Covid19 cyangwa bigatera n’impanuka; natwe nk’ubuyobozi tugiye gukomeza kuritunganya neza kugira ngo abarikoreramo batange serivisi nziza n’abarigana bahahe bisanzuye.”
Mu karere ka Rusizi harabarirwa abacuruzi bakora ubucuruzi buciriritse bagera kuri 350 , ubwo ValueNews yasuraga iri soko abacuruzi bari mbarwa abenshi bari ku mihanda , ku buryo bikomeje bishobora kuba imbogamizi mu guca ubucuruzi bw’akajagari mu karere ka Rusizi.


text:
ISOMO RYA 9
Wakora iki kugira ngo umuryango wawe ugire ibyishimo?
1. Kuki gushyingiranwa ari iby’ingenzi kugira ngo umuryango ugire ibyishimo?
Ubutumwa bwiza bwatanzwe na Yehova, Imana igira ibyishimo, kandi ashaka ko imiryango na yo igira ibyishimo (1 Timoteyo 1:11). Ni we watangije ishyingiranwa. Gushyingiranwa mu buryo bwemewe n’amategeko ni iby’ingenzi kugira ngo umuryango ugire ibyishimo, kuko bituma umwana akurira mu muryango mwiza. Abakristo bagomba kubahiriza ibyo amategeko yo mu gace k’iwabo abasaba ku birebana n’ishyingiranwa—Soma muri Luka 2:1, 4, 5.
Ese Imana ibona ite ibyo gushyingiranwa? Imana ishaka ko umugabo n’umugore babana iteka kandi bunze ubumwe. Yehova ashaka ko abagabo n’abagore birinda guhemukirana (Abaheburayo 13:4). Yanga ko abashakanye batana (Malaki 2:16). Ariko yemera ko Abakristo batana bakaba bakongera gushaka, ari uko gusa uwo bari barashakanye akoze icyaha cy’ubusambanyi.—Soma muri Matayo 19:3-6, 9.
2. Umugabo n’umugore bagombye kubana bate?
Yehova yaremye umugabo n’umugore kugira ngo bajye buzuzanya (Intangiriro 2:18). Kubera ko umugabo ari we mutware w’umuryango, agomba kuwushakira ibiwutunga kandi akawigisha ibyerekeye Imana. Agomba kugaragariza umugore we urukundo rurangwa no kwigomwa. Abagabo n’abagore bagomba gukundana kandi bakubahana. Ariko kubera ko abagabo n’abagore bose badatunganye, kwitoza kubabarirana ni ryo banga rizabafasha kugira ibyishimo mu muryango.—Soma mu Befeso 4:31, 32; 5:22-25, 33; 1 Petero 3:7.
3. Ese niba utabanye neza n’uwo mwashakanye, mukwiriye gutandukana?
Niba wowe n’uwo mwashakanye mufitanye ibibazo, mugerageze kubikemura mu rukundo (1 Abakorinto 13:4, 5). Ijambo ry’Imana ntiryigisha ko gutandukana n’uwo mwashakanye ari bwo buryo bwo gukemura ibibazo mufitanye.—Soma mu 1 Abakorinto 7:10-13.
4. Bana bato, Imana ishaka ko mwe mukora iki?
Yehova ashaka ko mugira ibyishimo. Abaha inama nziza kuruta izindi zabafasha kwishimira ubuto bwanyu. Ashaka ko mwumvira inama z’ababyeyi banyu kuko bafite ubwenge kandi bakaba ari inararibonye (Abakolosayi 3:20). Nanone ashaka ko mugira ibyishimo muheshwa no gukorera Umuremyi wanyu hamwe n’Umwana we.—Soma mu Mubwiriza 11:9–12:1; Matayo 19:13-15; 21:15, 16.
5. Babyeyi, abana banyu bakeneye iki ngo bazagire ubuzima bwiza?
Mugomba kwiyuha akuya kugira ngo abana banyu babone ibyokurya, aho baba n’imyambaro (1 Timoteyo 5:8). Ariko kugira ngo abana banyu bagire ibyishimo, murasabwa no kubigisha gukunda Imana no kuyimenya (Abefeso 6:4). Babyeyi, iyo mugaragaje ko mukunda Imana, bibera urugero rwiza abana banyu. Iyo uburere mubaha bushingiye ku Ijambo ry’Imana, bishobora gutuma bagira ibitekerezo byiza.—Soma mu Gutegeka kwa Kabiri 6:4-7; Imigani 22:6.
Iyo mushimiye abana banyu kandi mukabashyigikira, bibagirira akamaro. Ariko nanone baba bakeneye gukosorwa no guhanwa. Uburere nk’ubwo bubafasha kwirinda imyitwarire ishobora kubavutsa ibyishimo (Imigani 22:15). Ariko kandi, igihano mubaha ntikigomba kurangwa n’ubugome cyangwa ngo kibababaze cyane.—Soma mu Bakolosayi 3:21.
Abahamya ba Yehova bandika ibitabo byinshi bigenewe mu buryo bwihariye gufasha ababyeyi n’abana. Ibyo bitabo biba bishingiye kuri Bibiliya.—Soma muri Zaburi 19:7, 11.


text:
INKURU IVUGA IBYABAYE MU MIBEREHO
Kumvira Yehova byampesheje imigisha myinshi
Papa yajyaga atubwira ati “Nowa yadusigiye isomo ryiza cyane. Yumviye Yehova kandi yakundaga abari bagize umuryango we, ndetse bose barokotse Umwuzure kubera ko binjiye mu nkuge.”
IBYO ni bimwe mu bintu bya kera cyane nibukira kuri papa, wari umugabo wiyoroshyaga kandi wakoranaga umwete. Kubera ko yakundaga ubutabera, igihe yabwirizwaga mu mwaka wa 1953, yahise yishimira ubutumwa bwo muri Bibiliya. Kuva icyo gihe, yagiye akora ibishoboka byose kugira ngo atwigishe ibyo yigaga. Mu mizo ya mbere, mama yanze kureka imigenzo yo mu idini rya Gatolika. Ariko nyuma y’igihe, na we yatangiye kwemera inyigisho za Bibiliya.
Kutwigisha ntibyoroheraga ababyeyi bacu. Mama ntiyari azi gusoma no kwandika kandi papa yamaraga amasaha menshi akora mu mirima. Rimwe na rimwe yabaga ananiwe cyane, ku buryo yasinziraga mu gihe twabaga twiga. Ariko kandi, imihati ye ntiyabaye imfabusa. Kubera ko ari jye wari umwana w’imfura, nafashaga ababyeyi banjye nkigisha murumuna wanjye na basaza banjye babiri. Mu byo nabigishaga hari hakubiyemo ibyo papa yakundaga kutubwira, bihereranye n’uko Nowa yakundaga umuryango we, bikaba byaragaragajwe n’ukuntu yumviye Imana. Nakundaga cyane iyo nkuru yo muri Bibiliya. Bidatinze, twese twatangiye kujya mu materaniro ku Nzu y’Ubwami yo mu mugi wa Roseto degli Abruzzi mu Butaliyani, ku nkombe y’inyanja ya Adiriya.
Mu mwaka wa 1955, igihe nari mfite imyaka 11, jye na mama twanyuze mu misozi tugiye mu ikoraniro ryari ryabereye i Roma, mu burengerazuba. Bwari ubwa mbere tujya mu ikoraniro. Kuva icyo gihe, nabonye ko amakoraniro ari kimwe mu bintu byiza cyane mu mibereho y’Umukristo.
Umwaka wakurikiyeho, narabatijwe kandi nyuma yaho natangiye gukora umurimo w’igihe cyose. Igihe nari mfite imyaka 17, nabaye umupayiniya wa bwite mu mugi wa Latina uri mu majyepfo ya Roma, ku birometero bigera kuri 300 uvuye iwacu. Kubera ko uwo mugi wari mushya, umuntu ntiyahangayikishwaga cyane n’ukuntu abaturanyi be bazamubona niyemera ubutumwa bwiza. Jye na mugenzi wanjye twakoranaga umurimo w’ubupayiniya twishimiraga ukuntu twatangaga ibitabo byinshi by’imfashanyigisho za Bibiliya. Ariko kubera ko nari nkiri muto, nakumburaga iwacu cyane. Icyakora, nashakaga gukurikiza amabwiriza nari narahawe.
Nyuma yaho, nasabwe kujya i Milan gufasha mu mirimo yo gutegura Ikoraniro Mpuzamahanga ryabaye mu mwaka wa 1963, ryari rifite umutwe uvuga ngo “Ubutumwa bwiza bw’iteka.” Muri iryo koraniro, nakoranye n’abandi bantu benshi bari bitangiye gukora imirimo, harimo n’umuvandimwe wari ukiri muto witwaga Paolo Piccioli wo mu mugi wa Florence. Ku munsi wa kabiri w’iryo koraniro, yatanze disikuru yari ishishikaje cyane, yavugaga ibirebana n’ubuseribateri. Ndibuka ko natekereje nti “uriya muvandimwe ntazigera ashaka.” Ariko kandi, twatangiye kujya twandikirana, tuza gusanga dufite byinshi duhuriyeho. Urugero, twari duhuje intego, twembi dukunda Yehova kandi twifuzaga kumwumvira. Jye na Paolo twashyingiranywe mu mwaka wa 1965.
DUHURA N’ABAPADIRI
Namaze imyaka icumi ndi umupayiniya w’igihe cyose mu mugi wa Florence. Iyo twabonaga ukuntu umubare w’amatorero wiyongeraga, cyane cyane ukuntu abakiri bato bagiraga amajyambere mu buryo bw’umwuka, byaradushimishaga cyane. Jye na Paolo twishimiraga kumarana na bo igihe tuganira ku bintu by’umwuka, kandi tukidagadura. Paolo yakundaga gukina na bo umupira w’amaguru. Birumvikana ko nishimiraga kumarana igihe n’umugabo wanjye, ariko nabonaga ko urwo rubyiruko rwo mu itorero hamwe n’abagize imiryango bari bakeneye ko amarana na bo igihe kandi akabitaho.
Iyo ntekereje ku bantu benshi twigishije Bibiliya, ngira ibyishimo byinshi. Umwe muri bo yitwaga Adriana, wagejeje ku yindi miryango ibiri ibyo yigaga. Batumiye umupadiri kugira ngo aze tuganire ku nyigisho zimwe na zimwe za Gatolika, urugero nk’inyigisho y’Ubutatu n’iyo kudapfa k’ubugingo. Haje abakuru b’iryo dini batatu. Ibisobanuro batangaga byari bijimije kandi bidahuza, ku buryo abo bantu twigishaga Bibiliya bahise batahura ko inyigisho z’abo bakuru b’idini zitari zihuje n’iza Bibiliya. Mu by’ukuri, ibyabaye uwo munsi byatumye ibintu bihinduka. Nyuma yaho, abantu 15 bo muri iyo miryango babaye Abahamya.
Muri iki gihe tubwiriza mu buryo butandukanye n’ubwo. Icyo gihe, Paolo yari yarabaye umuhanga mu kujya impaka n’abapadiri, kandi yagiye ahura na bo kenshi. Nibuka ko hari igihe yahuye na bo hari n’abandi bantu batari Abahamya. Byaje kugaragara ko abo bapadiri bari bateguye mbere y’igihe abantu bari kubaza ibibazo byo gukoza Paolo isoni. Icyakora, ibintu ntibyagenze uko bari babyiteze. Hari uwabajije niba byari bikwiriye ko kiliziya yivanga muri politiki nk’uko yari yaragiye ibigenza mu gihe cy’ibinyejana byinshi. Icyo gihe abapadiri babuze icyo basubiza. Amatara yahise azima, maze abantu barataha. Imyaka runaka nyuma yaho, twamenye ko abo bapadiri bari basabye umuntu kuzimya amatara mu gihe ibintu byari kuba bitagenze nk’uko babyifuzaga.
DUHABWA IZINDI NSHINGANO
Hashize imyaka icumi jye na Paolo dushyingiranywe, twasabwe gukora umurimo wo gusura amatorero. Kubera ko Paolo yari afite akazi keza, gufata umwanzuro ntibyatworoheye. Icyakora, tumaze kubitekerezaho kandi tugasenga, twemeye iyo nshingano nshya. Twishimiraga kumarana igihe n’imiryango yabaga yatwakiriye. Akenshi nimugoroba, twigiraga Bibiliya hamwe n’ababaga bagize iyo miryango, twarangiza Paolo agafasha abana gukora imikoro yabo, cyane cyane iyo yabaga ari imibare. Ikindi kandi, Paolo yakundaga cyane gusoma kandi yashishikariraga kubwira abandi ibintu bishimishije kandi byubaka yabaga yasomye. Kuwa mbere, twakundaga kujya kubwiriza mu migi itarabagamo Abahamya, tugatumirira abantu kuza kumva disikuru yabaga iri butangwe ku mugoroba.
Tumaze imyaka ibiri dukora umurimo wo gusura amatorero, twatumiriwe kujya gukora kuri Beteli y’i Roma. Paolo yasabwe gukora imirimo ijyaniranye n’iby’amategeko, naho jye nkora mu Rwego Rwari Rushinzwe Abonema z’Amagazeti. Iryo hinduka ntiryari ryoroshye, ariko twari twariyemeje kumvira. Kubona ukuntu ibiro by’ishami byagendaga byaguka, n’ukuntu umubare w’abavandimwe bo mu Butaliyani wagendaga wiyongera, byaradushimishaga cyane. Icyo gihe, Abahamya ba Yehova bo mu Butaliyani bahawe ubuzima gatozi. Mu by’ukuri, twari twishimiye cyane iyo nshingano nshya.
Muri icyo gihe twakoraga kuri Beteli, abantu bo mu Butaliyani bamenye imyizerere ishingiye kuri Bibiliya y’Abahamya ku birebana n’amaraso. Mu ntangiriro z’umwaka wa 1980, hari urubanza rurebana n’ikibazo cy’amaraso rwamenyekanye cyane. Umugabo n’umugore we b’Abahamya bashinjwe ko batumye umwana wabo w’umukobwa apfa, nubwo mu by’ukuri yari yishwe n’indwara ikomeye yo mu maraso abantu benshi bo mu karere ka Mediterane bavukana. Abavandimwe na bashiki bacu bari bagize umuryango wa Beteli bafashije abavoka baburaniraga abo babyeyi. Hasohotse agatabo n’igazeti yihariye ya Nimukanguke!, byatumye abantu bamenya ukuri ku birebana n’icyo kibazo kandi basobanukirwa icyo Ijambo ry’Imana rivuga ku birebana n’amaraso. Muri ayo mezi, akenshi Paolo yakoraga amasaha 16 ku munsi nta kuruhuka. Nakoraga uko nshoboye kose kugira ngo mushyigikire.
IKINDI KINTU CYAHINDUYE IMIBEREHO YACU
Igihe twari tumaze imyaka 20 dushyingiranywe, twahuye n’ikintu cyadutunguye. Nari mfite imyaka 41, Paolo afite 49 ubwo namubwiraga ko nakekaga ko ntwite. Narebye muri ajenda ye, nsanga uwo munsi yaranditse amagambo agira ati “isengesho: niba ari ukuri, uzadufashe kuguma mu murimo w’igihe cyose, ntituzidamararire mu buryo bw’umwuka kandi uzadufashe kuba ababyeyi beza binyuze ku rugero tuzaha umwana wacu. Ikirenze byose, uzamfashe gushyira mu bikorwa nibura kimwe cy’ijana cy’ibintu byose navugiye kuri platifomu mu myaka isaga 30 ishize.” Iyo ndebye uko byaje kugenda, mbona ko Yehova yashubije iryo sengesho rye n’iryanjye.
Kuvuka kwa Ilaria kwahinduye byinshi mu mibereho yacu. Tuvugishije ukuri, hari igihe twumvaga twacitse intege, nk’uko mu Migani 24:10 habivuga hagira hati “nucika intege ku munsi w’amakuba, imbaraga zawe zizaba nke.” Ariko buri wese yashyigikiraga undi, tuzirikana ko guterana inkunga bigira akamaro kenshi.
Ilaria akunda kuvuga ukuntu yishimira ko yabyawe n’ababyeyi b’Abahamya bagiraga umwete mu murimo w’igihe cyose. Ntiyigeze yumva ko yatereranywe; yakuze yumva akunzwe kandi yitaweho. Ku manywa nabaga ndi kumwe na we. Iyo Paolo yageraga mu rugo nimugoroba, akenshi yabaga afite akazi agomba kurangiza; ariko yamaranaga na we igihe, bagakina kandi akamufasha gukora umukoro we. Ibyo yarabikoraga nubwo hari ubwo byamusabaga gukora kugeza saa munani cyangwa saa cyenda z’ijoro, kugira ngo arangize akazi ke. Ilaria yakundaga kuvuga ati “papa ni we ncuti yanjye magara.”
Birumvikana ko kugira ngo dufashe Ilaria kuguma mu nzira ya gikristo, twagombaga kumuhana, rimwe na rimwe tukabikora tutajenjetse. Nibuka igihe kimwe ubwo yarimo akina n’incuti ye, maze akayikorera ikintu kibi. Twamusobanuriye twifashishije Bibiliya impamvu atari akwiriye gukora ibintu nk’ibyo. Twanamutegetse gusaba iyo ncuti ye imbabazi duhari.
Ilaria avuga ko kuba ababyeyi be barakundaga umurimo wo kubwiriza byatumye na we awukunda. Aho amariye gushaka, yarushijeho gusobanukirwa ukuntu kumvira Yehova no gukurikiza ubuyobozi bwe ari iby’ingenzi cyane.
NAKOMEJE KUMVIRA NO MU BIHE BY’AKABABARO
Mu mwaka wa 2008, Paolo yamenye ko yari arwaye kanseri. Mu mizo ya mbere, yasaga n’aho yari kuzakira iyo ndwara, kandi yanteraga inkunga cyane. Uretse kuba jye na Ilaria twarashakaga abaganga beza bo kwita kuri Paolo, twanamaraga igihe kinini dusenga Yehova tumusaba ko yadufasha kwihangana. Ariko kandi, iyo nabonaga ukuntu umugabo wanjye wahoranye imbaraga yagendaga acika intege, byarambabazaga cyane. Igihe yapfaga mu mwaka wa 2010, byaranshegeshe. Icyakora, iyo ntekereje ibintu byose twakoranye mu myaka 45, numva mpumurijwe. Twahaye Yehova ibyiza kurusha ibindi. Nzi ko umurimo twakoze uzahora ufite agaciro. Ikindi kandi, ntegerezanyije amatsiko igihe Paolo azazuka, nk’uko Yesu yabivuze muri Yohana 5:28, 29.
“Mu mutima wanjye ndacyari ka gakobwa gato gakunda cyane inkuru ya Nowa. Intego yanjye ntiyigeze ihinduka”
Mu mutima wanjye ndacyari ka gakobwa gato gakunda cyane inkuru ya Nowa. Intego yanjye ntiyigeze ihinduka. Nifuza kumvira Yehova, uko ibyo yansaba byaba biri kose. Nemera ntashidikanya ko ibibazo byose nahura na byo, ibyo nakwigomwa byose cyangwa ibyo natakaza byose, nta cyo bivuze ubigereranyije n’imigisha ihebuje Imana yacu yuje urukundo iduha. Niboneye ko kumvira Yehova ari byo buri gihe bigirira umuntu akamaro.


text:
Rubavu:Abayobozi b’akarere ka Musanze bafatiye hamwe ingamba zibafasha kurushaho kwesa imihigo
Yanditswe na admin
Mu mwiherero w’iminsi itatu bakoreye mu karere ka Rubavu, abayobozi mu nzego zitandukanye mu karere ka Musanze, biyemeje gusigasira umwanya mwiza babonye mu mihigo y’umwaka ushize, no gukosora ibitaragenze neza kugira ngo noneho bazabe aba mbere.
Akarere ka Musanze kari mu turere twabonye umwanya ushimishije mu kwesa imihigo y’umwaka wa 2016-2017, aho kaje ku mwanya wa 2, mu gihe mu mwaka wa 2015-2016 kari kaje ku mwanya wa nyuma.
Umuyobozi w’akarere ka Musanze Habyarimana Jean Damascene, avuga ko nubwo bagize umwanya ufatwa nk’ushimishije, bakwiye gukora ibishoboka byose umwaka utaha ntibazasubire inyuma.
Yagize ati “Nubwo twishimira umwanya mwiza twabonye, ntibigomba gukuraho uku kwiherera ngo dufatire hamwe ingamba z’uko tugomba kubirinda ndetse ubutaha tukazongera amanota, kuko twabonye asaga 81% ariko dushobora no kuyongera.”
Ahagomba kuzashyirwa imbaraga ngo ni mu kunoza serivisi hamwe n’isuku nke, byatumye batagera ku manota 100% umwaka ushize.
Abayisenga Emile, umuyobozi w’inama njyanama y’akarere ka Musanze, na we yavuze ko bagomba guhuza imbaraga, bagakora ibishoboka byose bakarushaho kwitwara neza mu mihigo, kuko ibikenewe byose babifite.
Yagize ati “Aho tugiye kuzashyira imbaraga mu mihigo ya 2017-2018 kurusha ahandi ni ugukorera hamwe, kunoza serivisi zihabwa abaturage ndetse n’isuku mu bigo by’amashuri no mu tugari.”
Kugira ngo bese neza imihingo, ngo nuko abaturage bo mukarere ka Musanze bahinduye imyumvire kandi imihigo bayigira iyabo.
Uyu muyobozi w’inama njyanama yakomeje avuga ko ibanga bakoresheje ari uguhindura imyumvire y’abaturage, gukorera hamwe hagati ya njyanama na nyobozi, kumenya kuzuza neza raporo, ubufatanye hagati ya Meya n’abayobozi b’imirenge n’utugari, no gukorana neza n’abafatanyabikorwa mu iterambere.
Biyemeje bose kuzarinda ibyo bagezeho, kandi abaturage bakazabigiramo uruhare, nk’uko bivugwa na Manzi Jean Pierre, umunyamabanga nshingwabikorwa w’umurenge wa Muhoza.
Yagize ati “Tugiye kurushaho kwegera abaturage bacu, tubakangurira kurushaho kudufasha mu kwesa imihigo kuko naryo ari rimwe mu mabanga twakoresheje mukwesa neza imihigo y’uyu mwaka.”
Umuyobozi w’akarere ka Musanze yakomeje avuga ko mu bizitabwaho bazakomeza kurinda ibikorwa bagezeho binabahesha agaciro, birimo kurushaho kwita ku mibereho myiza y’abaturage, ubukungu, imiyoborere myiza no kwita ku bikorwaremezo nk’imihanda, amashanyarazi ndetse bakazanazamura ubuhinzi.
MAGARAMBE THEODORE


text:
Uko MadeBeat yinjiye mu mwuga wo gukora indirimbo
Yanditswe na NDAMYIROKOYE FRANÇOIS
Mucyo David ukoresha izina rya MadeBeat ni umusore utunganya indirimbo mu Rwanda uzwiho gukora indirimbo zigakundwa n’abantu benshi.
MadeBeat aganira n’Imvaho Nshya yavuze ko mu bwana bwe yakundaga gucuranga ngo kandi uko yagendaga akura yarushagaho kubishyiramo umwete.
Ubwo yatangiraga amashuri yisumbuye yavuze ko yatangiye kwiga gukora injyana z’indirimbo “Beats” ageze mu mwaka wa kane avuga ko yatangiye kwiga by’akarusho gucuranga Piano.
Ati “Ngeze mu mashuri yisumbuye natangiye kurushaho kwiga gucuranga.”
Nyuma y’ibyo byose yavuze ko yatangiye kuzajya acuranga ahantu haberaga ibirori hatandukanye.
Mu kwinjira mu mwuga mu buryo bwimbitse Madebeat yavuze ko yagiye mu nzu itunganya umuziki ya producer Nicolas amwigiraho gukora ibintu byinshi by’ingenzi avayo agana muri Monster Records aho yakoreye indirimbo nyinshi ziramenyekana.
Ubwo yavaga muri Monster Records yagiye muri studio yitwa “Uno”.
Zimwe mu ndirimbo yakoze harimo iyitwa “Simusiga” ya Christopher, Thank you ya Tom Close na The Ben, “Yes” ya Alpha Rwirangira kandi hari n’izindi nyinshi yakoze zikomeje gukundwa.


text:
Bamwe mu bagize imiryango y’Abahejwe Inyuma n’Amateka, batujwe mu mudugudu wa Nyambaragasa, Akagali ka Ntwali, Umurenge wa Munini mu Karere ka Nyaruguru bavuga ko batishimiye uburyo amazu yabo yubatse n’ibiti, akaba ahomye n’ibyondo atagira na sima mo imbere mu gihe amazu yatujwemo Abarokotse jenoside yakorewe Abatutsi mu 1994 babana muri uwo mudugudu yubatse n’amatafari ahiye, afite ibikoni byiza ndetse n’ibiraro birimo inka.
Mutabazi, umwe mu miryango y’Abahejwe inyuma n’Amateka batuye muri uyu mudugudu ashimira Leta kuba yarabasaniye amazu yari agiye kubagwaho ariko nanone akavuga ko iyo baza kububakira amazu meza nka ya bagenzi babo baturanye ndetse nabo bagahabwa uburyo bwo korora inka byari kuba byiza kurusha ntibabane mu mudugudu umwe bamwe batuye mu mazu meza kandi akomeye.
Yagize ati:” aya mazu yari agiye kutugwaho, bayasana gutya, barayakurungira, urabona ni meza rwose turashima ubuyobozi, ariko rero natwe iyo batwubakira iz’amatafari ahiye zifite n’ikiraro twakororeramo inka byari kuba byiza kurusha”.
Mutabazi avuga ko baturanye neza na bagenzi babo n’ubwo hari abakibanena ariko bigenda bishira bisigaye hake.
AMAZU Y’ABAHEJWE INYUMA N’AMATEKA
AMACUMBI Y’ABAROKOTSE JENOSIDE YAKOREWE ABATUTSI
Umudugudu wa Nyambaragasa wubatsemo amazu 5 buri nzu iba igenewe imiryango 2 (2in1) atuyemo imiryango 10 y’Abarokotse jenoside yakorewe Abatutsi mu 1994, aya mazu akaba yubatse n’amatafari ahiye yubatswe na FARG, n’andi 20 acumbikiye imiryango 34 y’Abahejwe inyuma n’Amateka yubatse n’ibiti ahomye n’ibyondo ku nkuta, nta sima irimo imbere, akaba yarubatswe n’Akarere.
Icyapa kiri mu marembo y’uwo mudugudu kigaragaza umuhigo wa 71 wo gutuza ahantu heza abatishoboye. Akaba ari umuhigo weshejwe mu ngengo y’imali ya 2020/2021.
Umuyobozi w’Umurenge wa Munini HAKIZIMANA Jean yabwiye Umuryango ko Umuhigo wari ugutuza Imiyango y’Abahejwe inyuma n’Amateka bavuye hiryo no hino mu Karere, amazu menshi akaba ari ayubatswe bundi bushya.
Hakizimana yadutangarije ko aya mazu bayakurungiye gusa kuko ingengo y’imali yari ntoya ntibabasha gushyiramo sima mo imbere.
Avuga ko Akarere kabahaye amabati abaturage bagashaka ibiti n’imisumali ndetse bakiyambaza n’umuganda. Hasi no ku nkuta bakoresheje ibumba n’ishwagara barahasyagira (kuhakora nk’aho ari sima iri hasi).
Yavuze ko kuba amazu adasa kandi ari abaturage bamwe batujwe mu mudugudu badakwiye kubibonamo nk’ikibazo cyo guheza ab’ikiciro kimwe kuko ngo biterwa n’aho inkunga yo kubafasha yaturutse.
Yagize ati:”Buri nkunga igira amabwiriza ayigenga kandi ntitwanyura ku ruhande, ni gahunda ziba zitandukanye igihugu kiba cyarapangiye abaturage bikurikije uko babayeho, ntiwafata gahunda ukorera uwarokotse jenoside yakorewe Abatutsi mu 1994 n’abantu be bishwe n’imitungo ye yangijwe ngo umugereranye n’undi utaragize icyo aba nta n’icyo yangirijwe”.
Avuga ko nta wagira ikibazo ngo uyu ari muri iyi undi ari muri iyi. Icyo twashatse ni ukubatuza hamwe kandi babanye neza nta kibazo bagirana n’umutekano bawurindira hamwe.
Ku ruhande rwa COPORWA, ihuriro ry’ababumbyi bo mu Rwanda, Umuyobozi Nshingwabikorwa wayo, BAVAKURE Vincent avuga ko kuba abatuye muri uyu mudugudu amazu yabo adasa nta mbogamizi babibonamo kuko ubufasha butaturutse hamwe.
Yagize ati:” Kuba abatishoboye bakubakirwa hakoreshejwe amafaranga atangana, bamwe bakubakirwa na FARG abandi bakubakirwa kuriya n’Akarere nta kibazo tubibonamo cyane ko twabonye ari n’amazu meza n’ubwo nta sima irimo imbere. Twakomeza gukora ubukangurambaga umuturage akishyiriraho urwe ruhare”.
Bavakure avuga ko bashima ibikorwa byo gutuza ikiciro cy’Abahejwe inyuma n’Amateka hamwe n’abandi baturage kuko bituma badakomeza guhezwa muri sosiyete kandi nabo bakareba uko abandi babayeho bakabyigana imyumvire igahinduka.
UMUYOBOZI NSHINGWABIKORWA WA COPORWA YASUYE ABAHEJWE N’AMATEKA MU MURENGE WA MUNINI
Abasigajwe inyuma n’Amateka batuye muri uyu mudugudu wa Nyembaragasa bataka ubukene bukabije kuko ngo ntaho bavana imibereho. Bose nta sambu bagira, nta matungo kugira ngo babeho abaturanyi babo bakavuga ko bamwe muri bo babeshwaho no kujya kwiba mu Mirenge ya kure, ibyo ngo bita kujya I Dubayi.
Ba nyirubwite(Abasigajwe inyuma n’Amateka) bavuga ko bababeshyera ngo kuko ntakimenyetso babifitiye kuko batunzwe no guca inshuro ndetse no kubumba. Ikindi bavuga kandi ngo hagize n’uwabikora yahanwa n’amategeko akabibazwa ku giti cye ngo aho kubyitirira abatuye mu mudugudu wose.
Umuyobozi w’Umurenge avuga ko koko mu miryango y’Abahejwe inyuma n’Amateka batuye muri uyu mudugudu hari abafite ikibazo cyo kwiba cyane cyane amatungo ndetse hari abo bagiye bafata.
Gusa avuga ko hari abakennye cyane muri uyu mudugudu bafashwa muri gahunda zinyuranye zirimo na VUP aho bahabwa imirimo abandi bagahabwa inkunga y’ingoboka ntawagombye kwitwaza ubukene ngo ajye kwiba.
Ikindi kibazo gihari n’abaturage bavuze ni uko amatungo magufi babahaye amwe yahise arwara ariko nanone Ubuyobozi bw’Akarere bukavuga ko ngo bigoye ko wabaha itungo ngo baryorore, ngo bahita bayarya.
Yagize ati:”Ni byo koko hari amatungo twabahaye ahita arwara. Ariko rero impamvu ya mbere yo kuba ntaworoye itungo ni uko iryo ubahaye ryose bahita barirya. Twari twabahaye ihene. Ntibazi korora bazinduka bagenda ntibumve ko bashaka ubwatsi amatungo arya”.
Ubuyobozi bw’Umurenge buvuga ko bwabafashije kubona akazi, imiryango yabo yose uko ari 30 bayishyize muri VUP kugira na ya matungo babe bayigurira bige korora nabo ndetse baniteganyirize muri EJO HEZA n’iyo ngeso yo kwiba icike!
Ubuyobozi bwa COPORWA buvuga nabwo koko ikibazo cy’amikoro ku bahejwe inyuma n’amateka bakizi cyane ariko icyo bakora ari ubuvugizi.
Bavakure Vincent yagize ati:” icyo dukora ni ubuvugizi tukabigaragariza inzego z’ibishinzwe kuko Leta ariyo ifite ingengo y’imali.Uretse ko tugira n’abaterankunga badufasha nko kubaha amatungo magufi.
Hari n’igihe tubasabira ibishanga mu mirenge batuyemo bibafasha kuvanamo ibumba kandi hamwe na hamwe bagenda babibona. Umuyobozi wa COPORWA yongeye avuga ko kandi ibi byose babikesha ubuyobozi bubaba hafi ndetse n’abaterankunga nka NPA ibafasha mumushinga PPMA (Public Policy Information, Monitoring and Advocay) COPORWA iterwamo inkunga na Norvegian People’s Aid ubafasha kwegera ibyiciro by’Abasigajwe inyuma n’Amateka aho batuye hirya no hino mu kubafasha guhindura imyumvire no kugira ngo ibyifuzo byabo bishyirwe mu igenamigambi ry’Akarere ndetse n’igihugu muri Rusange.
Ni muri urwo rwego no ku wa Kabili taliki 12/10/2021 COPORWA yasuye Abasigajwe inyuma n’Amateka batuye muri uyu mudugudu wa Nyembaragasa bakayigezaho ikibazo cyo kutagira amatungo yabakenura, ibibazo by’ubutabera n’amasambu bambuwe, ubucucike bukabije mu nzu aho kwa Pangarasi honyine babana mu nzu ari abantu 17, kubura ibumba kandi umwuga wabo ari ukubumba ndetse n’ibindi bakabizeza ubuvugizi.
COPORWA ivuga ko mu ibarura ryakozwe na MINALOC muri 2012 basanze Abahejwe inyuma n’Amateka basigaye mu Rwanda bari hagati ya 25,000-30,000 kandi hari impungenge ko uyu mubare wabo ugenda ugabanuka kuko imibare yo muri 2010 yagaragazaga ko bageraga ku bihumbi 35,000.
Bavakure avuga ko ahanini uretse imibereho mibi kuba Abasigajwe inyuma n’Amateka bagenda bashira binaturuka ku gushakana hagati yabo bafitanye isano ya hafi y’amaraso. Akaba ngo ari imyumvire n’umuco bisanganiwe kuva kera iterwa ahanini n’ubujiji,kutabona amahugurwa ahagije nibindi….,
Gusa avuga ko iyi myumvire igenda ihinduka hamwe na hamwe mu gihugu bigenda bigabanuka. Cyane ko ugira ingaruka zikomeye ku bana bavuka mu bashakanya bafitanye isano ya hafi y’amaraso.
COPORWA ivuga ko mu myanya ya Politiki ikomeye kugeza ubu umuyobozi ukomeye uva mu miryango y’Abahejwe inyuma n’Amateka ari Senateri Kanziza Epiphaniya.
Mu gihugu hose hakaba kandi hari ba Gitifu b’Utugali batatu, ba Dasso icyenda n’abakuru b’Imidugudu bagera kuri batanu bava mu miryango y’Abahejwe inyuma n’Amateka.


text:
Papa Francis yasengeye anasabira umugisha abanyamuryango ba Croix-Rouge, mu nyigisho ze yagarutse ku buryo Yesu ari we uduhoza amarira yacu mu gihe tubabaye.
Papa Francis atangira Misa muri Casa Santa Marta kuwa gatanu ku cyumweru cya 4 cya Pasika, tariki 8 Gicurasi 2020 yagarutse ku bwitange bw’abanyamuryango b’umuryango utabara imbabare Croix-Rouge na Croissant-Rouge.
Umushyumba wa Kiliziya gatolika ku Isi yose akomeza avuga ati uyu munsi n’umunsi mpuzamahanga w’umuryango utabara imbabazi. Mureke dusengere abanyamuryango ba Croix Rouge kuko bakora imirimo y’ubwitange yo gutabara abantu. Ati Imana ibahe umugisha kubera imirimo yabo myiza.
Papa yavuze ko Yezu ari Umuhoza wacu. Yesu ubwo yasangiraga ifunguro rya n’ijoro n’intumwa ze, zari zibabaye kuko yaramaze kuzibwira ko umwe muri bo ari bumugambanire. Yesu yabonye uburyo zigize agahinda atangira kuzihumuriza kuko imwe mu nshingano ze kwari ukuba umuhoza uhumuriza abantu aho batamerewe neza.
Papa Francis avuga ko guhumuriza umuntu biri mu buryo bwinshi, ushobora kumufasha, ushobora kumubwira amagambo amukomeza cyangwa amuhumuriza n’ibindi. Gusa uburyo Yesu aduhumurizamo mu bihe bikomeye buri amoko atatu. Kutuba hafi, ukuri, no mu kwizera.
Papa Francis avuga ko Yezu mu kuduhumuriza adakoresha amagambo gusa, ahubwo araza akatwegera akatubwira ngo ndi kumwe namwe. Papa Francis agira ati imbaraga ziri muri we no kutuba hafi zivugana natwe nubwo aba acecetse.
Papa Francis nanone avuga ko Yezu mu rugendo rwe rw’ivugabutumwa, atigeze ahisha ukuri intumwa ze. Kuko yazibwije ukuri ko igihe cye cyo gupfa cyegereje.
Yezu yavugishaga ukuri kandi byose akabikora adashaka kubabaza intumwa ze. Yesu yavugishaga ukuri kuko ari we “Nzira, Ukuri, n’Ubugingo”. Yezu yahumurije intumwa ze kandi yatumye zongera kugira icyizere. Yaravuze ati “mwituma imituma yanyu ihangayika”. Aho yagize mu nzu ya Data, hari aho kuba henshi. Ngiye kubategurira aho muzaba (Yohana 14:2).
Iyi nkuru dukesha Vatican news ivuga ko Papa Francis nawe yemera adashidikanya ko Yesu yagiye kudukingurira imiryango yo mu ijuru. Nkuko Yesu yabisezeranyije intumwa ze ko azagaruka kuzifata, rero birumvikana ko azagaruka ku bwacu.
Papa Francis avuga ko Yezu atadusezeranyije ko tutazababara, gusa mu gihe tubabaye atuba hafi akaduhumuriza. Papa Francis asoza avuga ko bitoroshe ko twemerera Imana ngo iduhumurize. Mu bihe bibi, turakarira Imana ariko ikibazo ntituyemerera kureka ngo ize mu buzima bwacu ngo iduhoze.
Asoza asengera ngo twemerere Imana iduhumurize. Kuduhumuriza kw’Imana ni “kutuba hafi, ukuri, no kwizera”.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Inyigisho yo ku wa kane, icyumweru cya 17 B: ku wa 30 Nyakanga 2015
Amasomo: 1º. Iyim 40,16-21.34-38; 2º. Mt 13,47-53
- None turangije gusoma Igitabo cy’Iyimukamisiri. Twazirikanye ukuntu Imana yifashishije Musa, yarokoye umuryango wayo Isiraheli iwuvana mu bucakara. Uyu munsi n’ejo turarangiza gusoma umutwe wa 13 w’Ivanjili ya YEZU KIRISITU uko yanditswe na Matayo. Tuwurangiza tuzirikana uko Ingoma y’Ijuru iteye n’uko yakirwa.
- Musa watowe n’Imana ya Isiraheli ngo arokore Umuryango wayo, ku munsi wa kabiri bavuye mu mazi abira, bubakiye Uhoraho Ingoro, bashyiramo Ubushyinguro bw’Isezerano bugizwe n’amabuye yanditseho Amategeko cumi Imana yabahaye. Hejuru y’iyo ngoro, Imana yagaragaje ikimenyetso cy’uko ihatuye rwose mu gacu kererana. Kuva ubwo Abayisiraheli bamenya ko bagendana n’Imana yabo ishobora byose. Babonaga ibimenyetso byinshi biturutse kuri Uhoraho bityo bagakomera mu rugendo bizeye kuzagera mu Gihugu cy’Isezerano. Icyo twigishijwe muri iri somo rya mbere, ni ugushirika ubwoba tukibohora ingoyi zose zidupyinagaje zituma tutagendera mu nzira z’Amategeko y’Imana. Na none ariko, kugira ngo tubigereho, dukeneye abantu bashyikirana n’Imana bakadufasha kumva neza ugushaka kwayo; dukeneye ba Musa bumva neza ugushaka kw’Imana bagafasha abantu kwinyugushura ubucakara bwa ba Farawo. Iyo Musa ataboneka ngo atinyuke yumvire Imana, Abayisiraheli baba barakandamijwe kugeza ubu. Ibidukandamiza byose, ibitujyana kure ya Data Udukunda, ibidupyinagaza mu mutima no mu buzima busanzwe, nibitsindwe dufashijwe n’abayobora umuryango w’Imana nka Musa.
- Impamvu tugomaba guharanira urwo rugendo rw’ibohorwa, ni ukugira ngo tuzature iteka mu Ijuru. Nta muntu uzarigeramo aboshywe mu mutima no mu mubiri we. YEZU KIRISITU yamaze imyaka itatu yigisha abantu kugira ngo basobanukirwe n’ibyavuzwe byose mbere ye byari bigamije kugeza umuryango w’Imana ku Isezerano ryuzuye. Ibyo byose yakoze, ibyo byose yavuze, ni ngombwa guhora dushaka uburyo twabisobanukirwaho neza. Ikibazo yabajije abamwumvaga “ibyo byose mwabyumvise?”, natwe dukwiye guhora tukibaza: Ese ibyo twigishwa buri munsi mu Kiliziya turabyumva? Ese abiga ibya Tewolojiya na Filozofiya, barabyumva bagasobanukirwa? YEZU yari yigishije byinshi ahereye ku migani maze ageze ku mugani w’urushundura, ababaza niba babyumvise. Simpamya ko ibyo yari yavuze byose mbere babyibukaga. Sinshidikanya ariko ko umugani w’urushundura yari arangirijeho ari wo bibukaga cyane. Uyu mugani ntukwiye kutuba kure: uko Inkuru nziza igenda yamamazwa, ni ko ihamagarira abantu bose kwinjira mu Kiliziya. Dushobora kwibwira ko abari muri Kiliziya bose cyangwa ababatijwe bose bujuje ibyangombwa byo kwinjira mu ijuru. Reka da! Urushundura (Ivanjili ihamagara bose) rwakuruye amafi y’amoko yose, ariko afite akamaro ni yo yonyine arobanurwa naho amafi y’amanjwe akajugunywa kure kuko nta mumaro. Umugani uduhaye ikigereranyo ariko duse n’abakirenga: abo babatijwe bagereranywa n’amafi y’amafuti, bashobora kumva Inkuru Nziza bakigiramo ubushake bwo kwisubiraho, bagasiganuza bagasobanukirwa maze aho kujugunywa bagahinduka amafi yifashe neza.
- Niba ibyo byose tubyumva, nta bwoba, tuzahinduka turindwe inyenga y’umuriro, turindwe kuzarira no kuzahekenya amenyo ubuziraherezo. Ba Musa nibakomeze ubutumwa nta bwoba, nibihatire gufasha amafi yarobwe, kuba meza.
YEZU KIRISITU ASINGIZWE. Umubyeyi Bikira Mariya aduhakirwe. Abatagatifu duhimbaza none, Petero Krisoloji, Abdoni, Juliyeta, Donatila na Abeli badusabire.
Padiri Cyprien BIZIMANA


text:
Inyigisho yo ku wa mbere w’icyumweru cya 14 gisanzwe, B, ku wa 06 Nyakanga 2015
Amasomo: Intg28,10-22a; Zb 90(91),1-2,3a.4,14-15ab; Mt 9,18-26
“Dukizwa n’ukwemera dufitiye Imana umukiza wacu”
Bavandimwe Kristu Yezu akuzwe,
Amasomo liturjiya ya none iduhaye kuzirikana aradufasha kuzirika ku bubasha bw’Imana bukiza abayemera amagorwa yabo yose, bugasubiza itoto abazikamye, kandi bukagabira ubuzima ababutaye. Imana niyo ishoboye; kuko aho umwana w’umuntu biba byamuyobeye akagwa agacuho atagira kiramira byose byamwitaruye, aho Nyagasani Uhoraho we watwiremeye turi abe kandi akaduhozaho ijisho, ashaka ko tumwemerera gusa maze ibyari agahinda n’amaganya akabivuburamo isoko y’ibyishimo n’amahoro bisendereye.
“ … Sinzagutererana kugeza ubwo nzaba nujuje ibyo nakubwiye byose.”
Ibyo twabyumva neza tugerageje gusesengura amasomo ya none. Mu isomo ryo mu gitabo cy’Intangiriro twasomewe, aho tubona Yakobo mu rugendo ajya gushaka umufasha, ahura n’Uhoraho akamwiyereka ndetse akamugirira isezerano mu gihe we atari abyiteze, bikatwereka ko Imana hafi y’abayiringira bose.
Turamubona yaguye agacuho kubera urugendo atagira aho arambika umusaya ni ko kwisunga ibuye aba ariryo yegekaho umusaya, maze muri uko kwiheba kwe yumva byamurangiriyeho, yibaza ibyo arimo, Uhoraho aramugoboka ndetse aramugabira, ubutaka aryamyeho buhinduka isambu ye, anavugururirwaho isezerano ryari ryaragiriwe sekuruza we Abrahamu, byongeye kandi biba nka kashe yemeza ibyo yari yagiriweho na se umubyara Izaki ubwo yahabwaga umugisha mu kimbo cya mukuru we Ezawu. Ibyo yabibwiwe muri ya magambo: “ abazagukomokaho bazangana n’umukungugu wo ku isi, bazisanzurira mu burasirazuba no mu burengerazuba, mu majyepfo no mu majyaruguru. Amoko yose y’isi azaherwa umugisha muri wowe no mu rubyaro rwawe. Dore ndi kumwe nawe; nzakurinda aho uzajya hose kandi nzakugarura muri iki gihugu. Sinzagutererana kugeza ubwo nzaba nujuje ibyo nakubwiye byose” (Intg28,14-15). Ngayo amagambo Uhoraho yivugiye ubwe abwira Yakobo ahuye neza nayo yabwiye sekuru Abrahamu amugirira isezerano. Burya koko Imana irema umutindi ni na Yo imwogosha, kandi inzira zayo sizo zacu, turabibona neza Kuri ibi byabaye Kuri Yakobo wahagurutse ataziko agiye guhura n’Uhoraho ngo amugabira! Twibuke ko ibyo twumva atari umugani warangiye ngo tujye dutangira ngo habaye, dusoze tugira tuti ‘ sinjye wahera’; Ijambo ry’Imana rihora ari rishyashya, bityo uyu munsi natwe mu byo turimo Uhoraho arashaka kugirana na buri wese muri twe isezerano kandi azasohoza; nitumwemerera natwe aratugabira, gusa nkuko twabyumvise mu ivanjili hari icyo dusabwa : Ukwemera.
Kuko yibwiraga ati “Mfa gusa gukora ku gishura cye ngakira”
Bavandimwe nkuko twabyumvise ibitangaza bibiri Yezu yakoze none, byose arabikorera abamwemera bakamwegerana ukwicisha bugufi. Maze bakamwingingana ukwizera.
Umutware wari umaze gupfusha umukobwa we, yabadukanye ikibatsi cy’ukwemera maze asanga Yezu adashidikanya, amupfukama imbere maze amwinginga agira ati ‹‹umukobwa wanjye amaze gupfa; ngwino umuramburireho ikiganza arakira.››
Iryo sengesho rivuganywe ukwemera n’ukwicisha bugufi, kandi rivuga ibintu uko biteye nta gukabya cyangwa gupfobya, ryatumye Yezu ahagurukana bwangu n’abigishwa be agana mu rugo rw’ uwo mutware kugira ngo akize umwana we urupfu.
Umugore wari aho ngaho yumvise ukwemera k’uwo mutware udashidikanya ko Yezu ashobora rwose kuzura n’abapfuye, uwo mugore na we byamwongereye ukwemera maze yemera rwose ko Yezu ashobora kumukiza indwara yo kuva yari amaranye imyaka cumi n’ibiri. Nuko asa n’utanguranwa ngo Yezu atamusiga mu burwayi bwe, maze amuturuka inyuma akora ku ncunda y’igishura cye, yemera rwose ko namukoraho byonyine biri bumukize. Nuko Yezu amurebana impuhwe aramubwira ati ‹‹humura Mwana wanjye, ukwemera kwawe kuragukijije.›› Maze ako kanya ahita akira koko. Naho Yezu akomeza urugendo rwamugejeje kwa wa mutware, arinjira, afata akaboko k’umukobwa wari wapfuye maze aramuhagurutsa.
Kuki muri iyi si ya none Ukwemera mu Mana kugenda gukendera?
Mu buzima bwa gikristu, burya ubumuga buruta ubundi ni ukubura ukwemera. Hari byinshi byiza twagombye kugeraho muri ubu buzima ariko bikaduca mu myanya y’intoki kubera kutemera kwacu. Sinzi niba aka kanya Yezu ambwiye, cyangwa akubwiye wowe ati : “Ukwemera kwawe kuragukijije” hari icyo byatanga kuko akenshi usanga ukwemera mu Mana kwarakendereye Kuri benshi.
Hari byinshi muri iyi si twemera tutabishyizemo ubwenge bwinshi, ariko ugasanga Imana yo turashaka ibitangaza mbere yo kwemera. Icyagombye kubanza tukagisorezaho!
Iyo urebye mu buzima busanzwe hari byinshi twemera tudashidikanya kandi imbuto zikagaragara; ugasanga dufite ukwemera muri byose usibye mu Mana: umuntu arahaguruka akajya kwa muganga yarwaye, apfa kuba asanze umwakira, ntawumubaza dipolome, cyangwa amanota yaba yaragize mu bizamini yakoze, nta nusaba ngo abanze avure abandi arebereho nawe abone kumuvura, ahubwo dutanguranwa kumugeraho bwa mbere. Kuki Imana yo tutayirukira uko?
Umuntu afata urugendo, agatega ibisi, indege hamwe n’abandi. Nta mugenzi n’umwe ujya ubaza utwaye niba afite uruhushya rwo gutwara; ahubwo dutanguranwa imyanya myiza tukicara twizeye ko umushoferi yujuje ibyangombwa byo gutwara. Kuki tutemera ko Imana yo ifite ibyangombwa byose ngo idukize? Dukomeze tuzirikane ko ibitangaza ari imbuto z’ukwemera, ntabwo rero ukwemera ari imbuto z’ibitangaza, hari ikibanza hakaba n’igikurikira, ntakubicurika.
Bavandimwe, Kuri uyu munsi dusabirane ukwemera gushyitse muri Nyagasani. Dusabire bataye ukwemera, Yezu Kristu abasange niba bagitera akuka ngo bamukoreho abakize. Niba kandi bararangije gupfa ngo we ubwe abafate akaboko abahagurutse nkuko yahagurukije uriya mukobwa twumvise mu Ivanjili. Tubisabe twisunze abatagatifu duhimbaza none: Mariya Goreti , Dominika , Godeliva , Mektilda . Ni uko twese uyu munsi dusabirane kwakira Yezu Kristu uje atugana ngo adukize mu Isakaramentu ry’Ukaristiya kuko si no kumukoraho gusa ahubwo turanywana . Natubere Umutegetsi n’Umukiza rukumbi maze guhura na we none biduhe kumutura ubuzima bwacu n’ubwabacu, abuzure, abusubize itoto kandi buhinduko igisingizo kimunogeye kuko ari we buvaho bukaba ari na we buganaho.
Nyagasani Yezu nabane namwe!
Padiri Emmanuel NSABANZIMA, Diyosezi ya Butare.


text:
Abayobozi b’Imidugudu barasaba guhabwa telefoni zibafasha kunoza akazi
Bamwe mu bayobozi b’Imidugudu bo mu Turere two mu Ntara y’Amajyaruguru, bifuza guhabwa telefoni zigezweho(Smartphones), zibafasha kuzuza inshingano zabo za buri munsi.
Aba bayobozi bagaragaza ko mu kazi bakora, cyane cyane muri ibi bihe iterambere rikataje, ikoranabuhanga rya telefoni ngendanwa, riri mu by’ibanze byabafasha mu kazi ko gutanga amakuru na za raporo z’ibibera mu Midugudu bayobora.
Ngo benshi muri bo, usanga batabasha kuzuza izo nshingano uko bikwiye, bitewe n’uko hari abatunze za telefoni zitari ku rwego rworoshya ihanahanamakuru, cyane cyane mu buryo bw’amashusho cyangwa amafato, igihe bakeneye kubigeza ku nzego zibakuriye.
Bamwe mu bakuru b’Imidugudu bo mu Karere ka Musanze, barimo uwagize ati: “Nk’abantu dushinzwe kunganira no gukurikirana uko abaturage bashyira mu bikorwa gahunda za Leta, dukunze kugira imbogamizi mu gutanga raporo z’ibiba byabereye mu mudugudu. Urugero niba hari nk’ubwiherero cyangwa inzu byubakiwe umuturage mu mudugudu; Umuyobozi w’Umudugudu aba akwiye kubikorera raporo y’amafoto n’ubutumwa bigaragaza uko igikorwa cyagenze. Kuba muri twe hari abadafite telefoni zigezweho, ni imbogamizi ikomeye. Akaba ari ho duhera, dusaba ubuyobozi, kugira icyo bukora, bukorohereza abayobozi b’Imidugudu kubona za smartphones”.
Abakuru b’Imidugudu baganiriye na Kigali Today, bayibwiye ko benshi muri bo bakoresha udutelefoni duto, tutari ku rwego rwo gukoresha ikoranabuhanga ryo gufotora, gukoresha imbuga nkoranyambaga n’ubundi buryo bwihutisha kandi bukanakwirakwiza amakuru byihuse. Ngo n’abagira telefoni ziri kuri urwo rwego za Smartphones, ni ababa baragerageje kwishakamo ubushobozi mu mikoro yabo make, bakabasha kuzigurira ku giti cyabo; gusa ariko na bo, ngo usanga ari mbarwa.
Muri ibi bihe by’icyorezo cya Covid-19, abayobozi b’Imidugudu nk’uko bakomeje babitangariza Kigali Today, ngo ni bamwe mu bantu bitigeze byorohera gukora inama zibahuza hagati yabo cyangwa zibahuza n’inzego zibakuriye mu buryo bw’ikoranabuhanga, kubera kutagira smartphones.
Umwe muri bo ati: “Kubera gahunda zo kwirinda ikwirakwizwa rya Covid-19, inama zihuza abantu benshi zirakorwa hifashishijwe ikoranabuhanga rya telefoni. Ikindi ni uko imbuga nkoranyambaga nka WhatsApp ziri kwifashishwa mu guhanahana amakuru byihuse; ariko twe abayobora Imidugudu, bikatubera inzitizi kuko tudafite smartphones twakwifashisha”.
Guverineri w’Intara y’Amajyaruguru, Dancille Nyirarugero, yizeza aba bayobozi ko hari gutekerezwa uburyo bazahabwa telefoni zigezweho, kandi ngo bashonje bahishiwe.
Yagize ati: “Ikibazo cya smartphones cyakunze kugarukwaho n’abayobozi b’Imidugudu. Ariko icyo nababwira ni uko natwe tuzi neza ko bazikeneye koko. Ndetse bakagombye kuba baramaze kuzihabwa mu bihe byashize, ariko nk’uko mubizi, icyorezo Covid-19 cyadindije ibikorwa byinshi, kigira n’ingaruka ku bukungu. Abayobozi b’Imidugudu nabizeza ko bashonje bahishiwe. Gusa sinavuga ngo barazihabwa uyu munsi cyangwa ejo, gusa ndabizeza ko tubifite muri gahunda”.
Nyirarugero, yasabye Abayobozi b’Imidugudu ko mu gihe bagitegereje kuzibona, bakomeza kurangwa n’imikorere inoze. Yagize ati: “Abayobozi b’Imidugudu, tubaziho kurangwa n’ubwitange n’umurava mu mikorere yabo. Ari na yo mpamvu, mu gihe bagitegereje guhabwa smartphones, tubasaba kuba bifashisha uburyo basanzwe bakoresha, mu rwego rwo kwirinda ko habaho icyuho mu kazi”.
Akangurira abayobozi b’Imidugudu, gukomeza umurimo bakora wo kwegera abaturage, bakamenya ibibazo byabo kandi bakabafasha kubikemura; ibirenze ubushobozi bwabo, bagatanga amakuru byihutirwa kugira ngo bafatanye n’izindi nzego kubikemura byihuse.
Intara y’Amajyaruguru igizwe n’Imidugudu 2,743 bivuze ko hakenewe smartphones zingana n’uwo mubare.


text:
KMP muri Groupe Scolaire Officiel de Butare
« Umusanzu w'umuhanzi mu burere mboneragihugu, mu gutoza urubyiruko indangagaciro z’Amahoro n’Ubwiyunge, Ubutagoma n’Agaciro ka Muntu nyuma ya Jenoside » ni gahunda Fondation KMP ikora mu mashuri yose y’u Rwanda. Iyo gahunda igizwe n’ibitaramo by’ubukangurambaga muri ayo mashuri yose, bigamije gutoza urubyiruko izo ndangagaciro zashegeshwe na Jenoside.
Aha ni muri Groupe Scolaire i Butare tariki ya 21 Kamena 2011
Byanditswe na Webmaster
Kuwa 22 Kamena 2011


text:
Nyabihu yanenzwe kugenda gahoro mu kurwanya imirire mibi
Komisiyo ishinzwe gukurikirana iby’imari n’umutungo bya Leta mu Nteko Ishinga Amategeko (PAC), yihanangirije ubuyobozi bw’Akarere ka Nyabihu, nk’Akarere gafite ikibazo cy’abana bafite igwingira ku rugero rwo hejuru mu Rwanda, nyamara kakaba kagenda gahoro muri gahunda zo krwanya imirire mibi. PAC ikaba yababwiye igwingira mu bana ryo ritagira ikiruhuko.
Inkuru dukesha Ikinyamakuru The New Times, ivuga ko PAC yihanagirije ubuyobozi bw’ako Karere nyuma y’uko bugaragaje ko icyorezo cya Covid-19 ari cyo cyabatindije mu gutanga inkunga yari igenewe kuzamura imirire myiza mu bana bari munsi y’imyaka itanu ndetse n’abagore batwite n’abonsa baturuka mu miryango ikennye.
Abayobozi b’Akarere ka Nyabihu bari bitabye PAC ku wa Kane tariki 23 Nzeri 2021, kugira ngo basobanure ikibazo cy’imicungire mibi y’imari cyagaragaye muri raporo y’Umugenzuzi mukuru w’imari ya Leta mu myaka y’ingengo y’imari 2019/2020.
Raporo yakozwe n’ikigo cy’igihugu cy’ibarurishamibare ku bushakashatsi bwakozwe mu 2014-15 bwiswe ‘Rwanda Demographic and Health Survey 2014-15 (2014-15 RDHS)’, yagaragaje ko ikibazo cy’igwingira kiri hejuru cyane mu Karere ka Nyabihu, aho mu 2015, 59 % by’abana bo mu Karere ka Nyabihu bari bafite ikibazo cy’igwingira, mu gihe ku rwego rw’igihugu ikibazo cy’igwingira cyari kuri 38 %.
Gusa mu bigereranyo byakozwe, byagaragaje ko ikigero cy’igwingira mu Karere ka Nyabihu cyaje kugabanuka mu 2019, kigera kuri 46 %, mu gihe ku rwego rw’igihugu cyari kuri 33%. Muri raporo y’umugenzuzi mukuru w’imari ya Leta kandi,byagaragaraga ko mu bindi bibazo ako Karere ka Nyabihu gafite, harimo no gutinda gutanga inkunga y’ibiribwa iba igenewe kuzamura imirire myiza, ku basanzwe bayihabwa (Nutrition Sensitive Direct Support ‘NSDS’).
Iyo raporo igaragaza ko ubundi iyo nkunga ya ‘Nutrition Sensitive Direct Support (NSDS)’ ihabwa abagore batwite n’abakimara kubyara bakomoka mu miryango ikennye n’abana bato, kugira ngo bashobore kubona indyo yuzuye, byityo n’imibereho yabo ihinduke.
Urebye ku mabwiriza aganga ibyo gutanga iyo nkunga ya ‘Nutrition Sensitive Direct Support’ yashyizweho na ‘LODA’ tariki 28 Ukuboza 2018, gutanga iyo nkunga ku bayigenewe on December 28, 2018, byagombye kutarenga mu minsi 10 ibanza kuri Kalindari.
Ariko ngo byagaragaye ko inkunga ya ‘NSDS’ yakererewe kugera ku bagenerwabikorwa ingana na 84.7 z’amafaranga y’u Rwanda, ikaba yarakererewe iminsi iri hagati ya 56 na 81 ukurikije igihe kuyitanga byari kubera.
Depite Muhakwa Valens, umuyobozi wa PAC yagize ati “ Tubona ko habayeho uburangare no gutinza iyo inkunga, kandi gutinda kuyitanga bituma abagenerwabikorwa bakomeza guhur an’ikibazo cy’imirire mibi”.
Abayobozi b’Akarere ka Nyabihu babwiye PAC ko ibyo byatewe n’ingorane Akarere kahuye na zo bitewe n’icyorezo cya Covid-19, mu gukoresha ikoranabuhanga ry’abafatanyabikorwa bako muri iyo gahunda barimo ‘LODA’ na ‘RBC’ kugira ngo bashobore kugira ku bagenerwabikorwa.
Sibo Mutwarangabo, Umuyobozi ushinzwe kubungabunga imibereho myiza mu Karere ka Nyabihu yagize ati“ Inkunga isanzwe itangwa ku bagenerwabikorwa bayo, hishashishijwe ‘systems’ imwe ya ‘LODA’ indi ya ‘RBC’. Amahugurwa yari gutuma abantu bagira ubumenyi mu kuzikoresha yadindijwe n’icyorezo cya ‘Covid-19’ by’umwihariko, gahunda ya ‘guma mu rugo’ “
Umugenzuzi mukuru w’imari ya Leta, muri raporo yavuze ko gutinda gutanga iyo nkunga ku bagenerwabikorwa byagira ingaruka mbi ku mibereho myiza yabo ndetse n’intego zifuzwaga kugerwaho ntizigerweho uko bikwiye.
Depite Mukabalisa Germaine yavuze ko Akarere ka Nyabihu, kari mu turere dufite ikigero cy’igwingira n’imirire mibi kiri hejuru mu gihugu hose, kari kagize amahirwe yo kubona inkunga kugira ngo icyo kibazo gikemuke, ariko ntikayabyaje umusaruro.
Depite Mukabalisa ati “ Nimutubwire niba imirire mibi nayo ijya mu kirihuko cyangwa se niba nayo yarashyizwe muri ‘guma mu rugo’”. Ibyo Depite Mukabalisa yabijije ashaka, kugaragaza ko intege nkeya z’Abayozi b’ako Karere ari zo zatumye bagomwa abana amahirwe yo kubona inkunga ifasha mu kurwanya igwingira.
Depite Uwineza Beline, umuyobozi wa PAC wungirije, yagize ati “ Mu by’ukuri, ibyo bibazo byo gutinza inkunga y’ibiribwa ntibyakabaye byumvikana mu Karere ka Nyabihu, kandi ari ko ka mbere mu kugira umubare munini w’abafite ikibazo cy’imirire mibi”.
Ikindi kibazo cyagaragajwe n’Umugenzuzi mukuru w’imari ya Leta muri ako Karere ka Nyabihu, ni uko inkunga gahabwa kadashobora kuyikoresha yose, muri Miliyoni 70 z’amafaranga y’u Rwanda kahawe mu mwaka w’ingengo y’imari 2018/2019, hari miliyoni 15 z’amafaranga y’u Rwanda yasigaye adakoreshejwe.


text:
Hari hashize iminsi Miss Amandah atavuzwe mu itangazamakuru ariko krui iyi ncuro yagarutse yihanangiriza byimazeyo umusore wamusabye ngo wamusabye ko yamwoherereza amafoto agaragaza ubwambure bwe,nyuma yuko Amandah yanze kuyamuha ngo umusore yashatse kumusebya amwita inday* nuko nyampinga  Isimbi Amandah nawe amuhindukirana amubwira amagambo akakaye ndetse ashyira hanze amazina ye [ariko twe twahisemo kuyahisha kubw’umutekano we]
Amandah ati”Ndashaka gusobanura ibintu bimwe hano…….Wowe w*** mubi ugenda avuga ko ndi inday* yasaze,nigenze ngusaba kunyandikira.Kubera ko ntakoherereje ubwambure ukoresha ku byifuzo byawe .Ikintu kimwe wamenya rero,yego ndi umusazi umwe uzabona.ntamuntu unkinisha.Nsingurisha ubwambure………..[]”
n’ibindi byinshi nawe wakisomera hano hakurikira


text:
Umuryango ushoboye ni urimo isangira buzima risesuye ry’umugabo n’umugore mu mibereho yabo, mu bikorwa mu bitekerezo, mu bibazo n’ibisubizo byabo. Aha nibutse ko umuryango utagizwe n’umugabo n’umugore gusa n’ubwo aribo shingiro ry’umuryango.
Kubera impamvu zitandukanye, mu muryango twibona muri ibi bice birindwi by’ingenzi birimo umuryango w’umugabo n’umugore bakibana (jeune couple), umuryango w’umugabo n’umugore n’abana, Umuryango w’umugabo n’umugore babuze urubyaro, Umuryango w’umubyeyi urera abana wenyine (uwabyariye iwabo ku mugabo umwe cyangwa batandukanye...), Umuryango w’imfumbyi zirera, Umuryango w’umupfakazi (incike cyangwa afite abana) n’Umuryango w’ababyeyi batakibana (Divorcés).
Iterambere mu muryango
Ni ibikorwa bya muntu bigamije kumufasha kubaho neza uyu munsi ndetse n’ejo hazaza he n’ah’abe.
Ibyo bikorwa bihera mu bitekerezo, bigashakirwa ubushobozi ubundi bigashyirwa mu bikorwa. Inyungu ishobora kugaragara vuba cyangwa itinze ariko biba bitanga icyizere cyo kubaho neza muri ubu buzima. Urugero, Iyo ababyeyi bumvikanye bakajyana umwana mu ishuri, icyo ni igikorwa cy’iterambere rirambye.
Iyo abagize Umuryango bumvikanye bagashyira hamwe bakagura ikibanza, nyuma y’igihe runaka bakacyubaka, gitangira kwinjiza ubushobozi bushya mu muryango, hagamijwe kuzamura imibereho y’abagize umuryango ku buryo bwizewe.
Umuryango ushoboye ni uwuhe?
Aha umuntu yakwibaza ati "Umuryango ushoboye ni uwuhe? Ushoboye mu biki?"
Umuhanzi Niyo Bosco yigeze niwe waririmbye ati “Ufite amahoro waba ukungahaye” kandi ibi nibyo rwose.
Umuryango ushoboye ni ufite amahoro, ni ufite urukundo, ni uwateguwe neza kuva mu ntangiriro. Abanyarwanda nibo bagira ati “Akaburiye mu isiza ntikabonekera mu isakara."
Umuryango ushoboye ni uyobowe neza bityo abawugize bakagira ubwisanzure bwo gutanga umusanzu ukwiye kandi uri mu cyerecyezo rusange cy’urugo rwabo. Niyo mpamvu ku bwanjye umuryango ushoboye atari ufite za Miliyoni kuri konti gusa!
Si ufite amashuri menshi gusa. Kuko ubutunzi atari bwo gusa butuma abagize umuryango babaho banezerewe. Ijambo ry’Imana riragira riti: “Igaburo ry’imboga z’imbwija ririmo urukundo, riruta iry’ikimasa riherekejwe n’urwango” (reba Imigani 15, 16-17). Uduke turasangirwa.
Gusa ariko na none umuryango ushoboye ntusigara mu iterambere rirambye kuko ahari ubwumvikane n’urukundo ibindi biraharanirwa, bigashakwa kandi bikagerwaho.
Abashakanye bagomba guharanira gukora cyane kugira ngo babeho babesheho n’ababo. Nibyo rwose, nk’uko bizwi, duhamagarirwa gukora neza kandi cyane kugira ngo tuzasige Isi ari nziza kurusha uko twayisanze.
Ibiranga Umuryango ufite iterambere rirambye
Umuryango ufite iterambere rirambye ugaragazwa n’ibintu bikurikira: Nta nzara (Nta mirire mibi, nta ndwara...), nta makimbirane, nta bwikubire ku mitungo, uhari ucungwa neza. Imishinga rusange yo guteza umuryango imbere yumvikanwaho kandi igashyirwa mu bikorwa.
Abana barazigamirwa (Bubaka ejo heza habo n’abana babo). Abana bariga kandi heza bitewe n’ubushobozi. Abagize umuryango bose bagira ubwishingizi bw’ubuzima, basengera hamwe mu bwisanzure n’ubwubahane igihe badahuje imyemerere.
Ijambo ry’Imana riragira riti “Hahirwa abashakanye bakunda Imana kandi nabo bakundana." Abagize umuryango birinda kwishora mu bidafite akamaro, ntibabyara abo badashoboye kurera.
Umwanzuro
Kugira ngo umuntu agire Umuryango ushoboye, agomba kuwutegura kare kandi agaharanira kubigeraho, aka wa mugani ugira uti “Uzi icyo ashaka, ntafata icyo abonye ahubwo aragiharanira”.
Burya ubushobozi burubakwa. Niba umusingi urugo rwubakiyeho udakomeye nta cyizere ko ibihe by’imihengeri bizasiga rugihagaze. Ikindi gituma umuryango utera imbere ni ukugira umuco mwiza wo gusigasira ibyiza bagezeho. no guhanga udushya twubaka mu nguni zose z’ubuzima mu muryango.
Umuryango ushoboye ni uwubakiye ku Mana no kugushaka kwayo. Ijambo ry’Imana riragira riti “Erega buriya niba Uhoraho atari we wubatse inzu, ba nyir’inzu baba bagokera ubusa. Niba Uhoraho atari we urinze umugi, abanyezamu bawo baba bagokera ubusa” (reba Zab 127, 1).
Umuryango ushoboye kandi utekanye ni ryo shema ryacu. Ni wo musingi shingiro uzatugeza ku iterambere rirambye.


text:
Ese wari uzi ko abakobwa cyangwa abagore bakora imibonano mpuzabitsina cyane bashobora guhura n’ingorane zo kuribwa mu gihe cy’imihango (dysmenorrhea).
Sobanukirwa n’uburibwe bwo mu mihango icyari cyo umenye n’uko wabyitwaramo!
Imihango ibabaza cyangwa se uburibwe bwo mu gihe cy imihango (dysmenorrhea) bwaba bufata abagore, abakobwa, ndetse n’abangavu byibuze bagera kuri 25% n’abageze mu kigero cy imyaka 20. Ubwo bubabare bushobora gutuma umukobwa atabasha gukora imirimo yari asanzwe akora nko kujya ku kazi, ku ishuri n’ahandi; ariko ngo bikaba bugabanuka uko imyaka y’umukobwa yiyongera, ni ukuvuga uko agenda akura.
Gusa ngo hari abazi ko iyi mihango ibabaza yaba igabanurwa no gukora imibonano mpuzabitsina n’umuhungu, cyane cyane ko nk’ abana bo mu mashuri yo hasi bakunze guhura n’ibishuko by’abahungu bababwira ko gukorana na bo imibonano mpuzabitsina byabakiza cyangwa se byabagabaniriza ububabare. Ariko ibi si byo na gato, dore ko bashobora kuhandurira n’indwara zandurira mu mibonano mpuzabitsina cyangwa bagasama inda batifuza.
Nk’uko tubisanga ku rubuga rwa internet Wikipedia ndetse no mu bitabo nka gynecology and obstetrics, ngo iyi mihango ibabaza ikunze kugaragara cyane mu bagore cyangwa abakobwa bakora imibonano mpuzabitsina kenshi (nk’indaya). Abo rero bahura n’ingorane nyinshi harimo n’imihango ibabaza.
Bigenda gute?
Ubwo bubabare bwo mihango bushobora gutangira nyuma y’uko intanga ngore irekuwe n’udusabo twayo (ovaire ): ibyo bita ovulation, ndetse bukaba bwageza igihe imihango irangiriye. Iyo bigeze igihe cy’irekurwa ry’intanga ngore, igice cya nyababyeyi cyitwa endometre cyiyongera mu bunini, ni ukuvuga nyababyeyi yitegura kwakira igi rizavamo umwana. Iyo intanga ngore idahuye n’intanga ngabo, uturemangingo tugize cya gice (endometre) turapfa tukarekura icyo twakwita imisemburo yitwa prostraglandins ituma nyababyeyi ( uterus) yikanyakanya (contraction) kugira ngo isohore iyo mihango, ari byo bishobora gutera uburibwe bwo mugihe cy’imihango.
Ibimenyetso ni ibihe?
• Kubabara mu kiziba cy’inda , mu matako, no mu gice cy’umugongo cyo hasi mu gihe uri mu mihango.
•Kugira iseseme, kuruka, rimwe na rimwe kuzungera ukaba wagwa n’igihumure (syncope), ndetse n umunaniro.
Wakora iki mu gihe cy imihango ibabaza ?
•Menya ko ibi bituruka ku mihindukire y’imisemburo (hormones) mu mubiri wawe nubwo bishobora kugirana isano n’indwara nk’ibibyimba byo munda ibyara (leiomyome) n’izindi, ari yo mpamvu twabagira inama yo kugana muganga igihe wumva bidasanzwe.
• Kunywa ibintu bishyushye nk’icyayi
•Gukora imyitozo ngororamubiri
•Kurya imbuto zikungahaye kuri vitamine B12 na E kuko bigabanya ubu buribwe bwo mu gihe cy’imihango
•Menya ko kandi ibinini bikoreshwa mu ku boneza urubyaro bishobora kugabanya ubu buribwe, cyane ko ngo bibuza irekurwa ry’intangangore.
Video Abakobwa Beza
Abakobwa Bahuza Igitsina Kenshi Bashobora Kubabara mu Giohe cy'Imihango
Ese wari uzi ko abakobwa cyangwa abagore bakora imibonano mpuzabitsina cyane bashobora guhura n’ingorane zo kuribwa mu gihe cy’imihango (dysmenorrhea).
Labels: abagore


text:
Umwaka
Umwaka
Igice cy'igihe kigizwe n'amezi cumi n'abiri (12) uhereye kuri Mutarama kugeza mu Ukuboza.
Umwaka ushobora kugira iminsi 365 cyangwa 366 bitewe n'uwo ari wo.
Uwo munsi umwe uranga cyangwa ubura uturuka ku kwezi kwa Gashyantare kugira iminsi makumyabiri n'umunani cyangwa makumyabiri n'icyenda bitewe n'umwaka.
Buri myaka ine ukwezi kwa kabiri guhindura umubare w'iminsi ikaba 29. Ni ukuvuga ko imyaka itatu ikurikiranye igira ukwezi kwa Gashyantare kw'iminsi 28 maze umwaka ukurikiyeho ugahita uhindura ikaba 29. Imyaka yose igabanyika na kane igira iminsi 366 naho itagabanyika na kane ikagira 365. Ingero:
- Umwaka wa 1987 wari ufite iminsi 365 (1978 kugabanya 4 ni 496 hagasigara 3)
- Umwaka wa 2000 wari ufite iminsi 366 (2000 kugabanya 4 ni 500 hagasigara zeru(0))
- Umwaka wa 2020 uzagira iminsi 366
- Umwaka wa 2021 uzagira iminsi 365
Umwaka mu Rwanda ugabanyijemo ibihe bine by'ingenzi ari byo Urugaryi, Itumba, Icyi, Umuhindo bitandukanywa n'imigwire y'imvura


text:
Ese abirabura bakenera gukoresha sunscreen/crème solaire. Urifuza kumenya uko izuba rihindura uruhu rwabirabura, soma iyi nkuru.…
Ibintu bikunzwe cyane kuri Amazon!!19/08/2019
Muraho, uyu munsi reka turebe ibintu byo kuri Amazon bikunzwe cyane. Amazon ni urubuga ruzwiho kugurisha ibintu byubwoko bwinshi kandi ukaba wahasanga ibintu by’ibiciro bitandukanye. Abantu benshi bayikundirako bakuzanira ibintu iwawe ku rugi waba ufite Amazon prime noneho bikaba akarusho kuko uba ufite free shipping. Ni video y’abakobwa 2 bavuga ibintu bakunze kugura kuri Amazon kenshi, cyangwa ibikoresho baguze rimwe ariko bakoresha cyane. Ugize icyo ubona ushaka kureba kuri Amazon, twaborohereje buri kintu gifite ifoto uyikanzeho ikujyana kuri Amazon direct.…


text:
Umuhanzi Mico Prosper ni muntu ki ? Turatsinze Nkiko Prosper ni umwana wa Gatandatu mu muryango w’abana 8. Ni mwene ba Biziyaremye Jean Marie Vianney na Mukagatera Thasiyana. Yavutse mu mwaka wa 1985, avukira i Gikondo mu mujyi wa Kigali akaba agifite ababyeyi bose n’abavandimwe 5. Mico ni umusore wirabura ufite uburebure bwa 1,76m n’ibiro 76.
Ubuzima bwe bwite
Turatsinze Prosper yatangiye kwita Mico Prosper akiri muto kubera uko yakuze. Yagize ati :”Bakundaga kunyita Mico kubera ko bambonagaho imico myiza, yongeraho na Prosper risanzwe ku mazinaye bwite”. Yakuze ari umukinnyi wa siporo (acrobatie) ariko akunda no gutwara imodoka no gukora umuziki kandi yumvaga agomba kuzaba umupapa mwiza, ariko akaba yaranangaga yananira ababyeyi ngo ajye kuba ikirara kuko yatinyaga abana bo kumuhanda, akaba yaranangaga kuryama saa Sita byanatumaga ababyeyi bakunda kumukubita kubera kwanga kuryama ku manywa.
Afite umukunzi, atifuje kuvuga mu itangazamakuruyumva bashobora kuzamarana igihe kirekire cy’ubuzimabwe Imana ibabaye hafi Ese inganzo yo guhimba no kuririmba yaba ayikomorahe ? Mico Prosper uretse kuba yarakuze akunda kuririmba n’ubuhanzi muri rusange, impano yo kuririmba abona nta muntu ayikomoraho uretseko ababyeyibe ngo bakinaga mu makina mico atandukanye yacaga no ku maradio.
Mico yatangiye kuririmba yumva agomba kuzagera ku rwego mpuza mahanga, aho u Rwanda ruzajya ruvugwa biciye mu izina rye n’ibikorwa byange muri rusangekandi n’ubuhanzi buka bwe bukagirira Abanyarwanda akamaro aho yumvaga nagera kurwego ashaka azashinga ikigo gifasha imfubyi, abapfakazi n’abakene muri rusange.
Mu buhanzi bwe yabashije gushing inzu itunganya muzika yitwa Freedom kandi agakora muzika by’umwuga kuko ariwo umutunze, n’ubwo atarashyira ku mugaragaro album n’imwe ariko afite indirimbo nyinshi.
Amashuri yize
Mico Prosper yize amashuri y’incuke ku kigo cy’amashuri y’incuke cyo ku Kinunga i Gikondo, amashuri abanza yayize ku kigo cy’amashuri abanza cya Mburabuturo, akomereza amashuri yisumbuye ku kigo cya C.F.K Kicukiro mu cyiciro rusange, naho icyiciro cya kabiri cy’amashuri yisumbuye yiga mu ishami ry’indimi n’ubuvanganzo ku kigo cya G.S.Bigugu. akaba taratangira kwiga kaminuza ariko nabyo abifite mu ntego ze.
Utuntu n’utundi ku bimwerekeyeho
- Akunda kurya umuceri, ifiriti n’amakaroni
- Agakunda kunywa icyo yise agahiye (inzoga)
- Mu buzima busanzwe akunda Amahoro, umutuzo cyane cyane kuba ari nk’ahantu ha wenyine, umuryangowe no kuririmba,ariko yanga umuntu wamubangamira yitwaje ubushobozi cyangwa ububasha afite kandi akanga amatiku n’intambara.
-Dore ibintu umukobwa ubyujuje bashobora kubana ubuzira herezo :
a) Kuba Atari mugufi kandi yirabura gake cyangwase nta na gake. b) Akaba ari mwiza ku isura (mu maso) c) Kuba afite ingufu kuburyo umubona ubona ko afite ingufu mu mubiriwe
d) Nibura ifite ibiro bitari munsi ya 70
e) Kandi akaba ari umukobwa ujijutse ati ’’ bitavuze uwize cyane ariko ari wamukobwa ubona cyangwa muganira ukumvako ajijutse mu mutwe’’
- Mico mu buzima bwe yababajwe no kubura abavandimwe.
Reba Video
Urukundo
Nkiko Prosper aka Mico Prosper
at 05:50
Labels: abahanzi nyarwanda, ibyamamare


text:
Apfuye ku myaka 76 asiga abagore 34, abana 94 ndetse n’abazukuru 33
Umugabo witwa Ziona Chana, wo muri Leta ya Mizoram mu Majyaruguru y’u Buhinde, wari uzwiho kugira umuryango munini cyane, kuko yari afite abagore 39 n’abana 94, yapfuye tariki 14 Kamena 2021, asize uwo muryango.
Ziona Chana yapfuye afite imyaka 76, apfira aho muri Leta ya Mizoram mu Majyaruguru y’u Buhinde, akaba yari afite n’abazukuru bagera kuri 33. Ikintu gikomeye abantu bakomeje kwibaza, ngo ni ukuntu yitaga ku muryango we gutyo, akawubonera ibiwutunga, harimo ibiribwa n’ibinyobwa, aho kurara, imyambaro n’ibindi byose abantu bakenera mu buzima bwa buri munsi.
Mu biganiro yagiranye n’itangazamakuru mu myaka ya vuba aha mbere y’urupfu rwe, Ziona Chana yasobanuye ko yizera ko ari umuntu wagize umugisha ukomeye wo kugira umuryango ungana utyo.
Ziona Chana yari muntu ki ?
Muri rusange, Ziona Chana yari afite umuryango w’abantu 167 babanaga mu nzu imwe y’amagorofa ane n’ibyumba 100 iherereye mu Mudugudu wa Baktawng.
Ziona Chana yapfuye nyuma yo kurwara indwara ya Diyabete n’umuvuduko w’amaraso ukabije, izo ndwara zombi akaba yari azimaranye igihe kirekire . Ziona Chana kandi yanabanaga n’abakazana 14 mu nzu.
Ziona Chana upfuye afite abagore 39, ngo yashatse umugore we wa mbere afite imyaka 17, aho hari mu mwaka wa 1959, nyuma ngo hari n’ubwo yashatse abagore 10 mu mwaka umwe.
Umugore uheruka abandi yamushatse mu 2004. Uwo mugabo yashatse abagore benshi kuko idini rye, ngo ni rimwe mu madini gikirisitu yemerera abayoboke bayo gushaka abagore benshi. Iryo dini ngo rikaba ryarashinzwe na Se umubyara.
Ibinyamakuru by’aho mu Buhinde byakunze kwandika ko uwo muryango wa Ziona Chana, waba ari wo ufite abantu benshi ku Isi, kuko babanaga mu nzu imwe n’abakazana n’abazukuru.
Mu nzu babagamo, ngo Ziona Chana yagiraga icyumba cye kihariye, akakiraranamo n’abagore be barindwi cyangwa se umunani icyarimwe. Abo bagore be, ngo bajyaga ibihe byo kurarana na we, buri mugore yabaga azi umunsi we. Kandi nk’uko Ziona yigeze kubibwira ibiro ntaramakuru by’Abongereza ‘Reuters’ ngo ubwo bunini bw’umuryango we, yabifataga nk’umugisha ku buryo ngo yabaga yumva yanawongera.
Aganira n’itangazamakuru mu myaka ya vuba aha kandi, Chana yavuze ko nko kugira ngo umuryango we urye mu ijoro rimwe gusa, bateka inkoko 30, ibiro 60 by’ibirayi, ndetse n’ibiro 100 by’umuceri. Ibyo byo kurya byose ngo bigatekerwa ahantu hamwe mu gikoni kimwe.
Ibitekerezo ( 1 )
Bavuga ko uyu mugabo ariwe wali ufite abagore benshi kurusha abandi bose.Nubwo abandi bagabo badafite abagore benshi nkawe,usanga baca inyuma y’abo bashakanye.Byose biterwa no gusambana kandi imana ibitubuza,ikadusaba gutunga umugore umwe gusa.Ndetse ikavuga ko ababirengaho batazaba mu bwami bwayo.Tugomba buli gihe kumvira imana yaturemye,niba dushaka kuzahabwa ubuzima bw’iteka muli paradizo.


text:
Kwiyandikisha mu bizamini bya Leta bizakorwa hifashishijwe Irembo
Yanditswe na MUGISHA BENIGNE
Guhera muri uyu mwaka w’amashuri wa 2018, abanyeshuri bazakora ibizamini bya Leta baziyandikisha mu buryo bw’ikoranabuhanga bifashishije serivisi z’Irembo.
Nk’uko bitangazwa na Dr Tumusiime Michael, Umuyobozi wungirijew’Ikigo k’igihugu cy’uburezi (REB) ushinzwe ibizamini bya Leta, avuga ko kugira ngo iyi gahunda igerweho, hatangijwe amahugurwa y’abantu babiri kuri buri kigo k’ishuri ku bufatanye bwa REB n’abakozi b’Irembo mu rwego rwo kwereka abo barezi uko bazajya babigenza mu kwandika abanyeshuri bazakora ibizamini bya Leta mu buryo bw’ikoranabuhanga.
Yagize ati: “Kugira ngo ibyo bizashoboke, muri iki cyumweru dusoje kuva ku italiki ya 12 Werurwe 2018 kugeza ku wa gatanu taliki ya 16 werurwe 2018 hari hatanzwe amahugurwa mu gihugu hose y’abantu babiri kuri buri kigo k’ishuri, umuyobozi w’ishuri n’umwarimu wigisha ikoranabuhanga mu rwego rwo kubaha ubumenyi bujyanye n’uburyo bazakoresha mu kwandika abana bazakora ibizamini kuri buri shuri.”
Dr. Tumusiime avuga kandi ko iyi gahunda yo kwandika abazakora ibizamini bya Leta mu buryo bw’ikoranabuhanga izakemura bimwe mu bibazo byajyaga bigaragara mu gihe cyo kwandika abanyeshuri.
Ati: “Icyo iyi porogaramu icyo ije gukemura ni umwanya wakoreshwaga mu kwandika abanyeshuri, amakosa yagaragaraga mu mazina y’abanyeshuri, ikiguzi byasabaga kuko abakozi b’Ikigo k’igihugu gishinzwe uburezi, REB, wasangaga bagiye mu gihugu hose gukurikirana iki gikorwa, umubare w’abiyandikishije wabaga udahuye n’uw’ababonetse gukora ibizamini, ingaruka z’ingendo z’akazi ku bakozi n’umurimo wakorwaga n’abakozi benshi, n’ibindi.”
Umuyobozi ushinzwe ibizamini bya Leta muri REB kandi avuga ko ikiguzi uyu murimo wafataga kizagabanuka, bityo Leta ikunguka amafaranga yakoreshaga mu ngendo z’akazi z’abakozi ba REB bajyaga gukurikirana igikorwa cyo kwandika abanyeshuri.
Avuga kandi ko hari ubwo byazagamo amakosa bikaba ngombwa ko batumiza abayobozi b’ibigo by’amashuri kujya muri REB gukosora, nabyo bikaba byarafataga umwanya n’ikiguzi k’ingendo ku bayobozi.
Dr Tumusiime yagarutse ku bizaba bikubiye ku ifishi y’uwiyandikisha ko ari ibisanzwe, bigizwe n’amazina y’umwana, ay’ababyeyi, igihe yavukiye n’aho yavukiye, umwaka yigamo, aho akomoka (Umudugudu, Akagari, Umurenge, Akarere, Intara n’Umujyi wa Kigali), n’ifoto y’amabara ijya ku ifishi.
Uyu uyobozi avuga ko nyuma yo kwandika umwana, buri muyobozi azajya ashyira umukono kuri iyi fishi ugaragaza ko ibyo yanditse ari ukuri.
Ku bijyanye n’abana bahinduye amazina bakiyita andi cyangwa bakayahindura mu cyongereza yari mu gifaransa cyangwa bakayahina, uyu muyobozi yavuze ko mu gihe cyo kwiyandikisha ku bazakora ibizamini bya Leta, hazifashishwa amakarita ndangamuntu ku banyeshuri biga mu mwaka wa gatandatu w’amashuri yisumbuye n’ikemezo cy’amavuko ku banyeshuri biga mu mwaka wa 3 w’ikiciro rusange n’uwa gatandatu w’amashuri abanza.
Ati: “Niba umwana yariswe amazina 4 n’ababyeyi be akaba ari nayo ari ku ndangamuntu cyangwa ku kemezo cy’amavuko ni yo azandikwa kuko ari yo ari mu byangombwa by’umwana cyangwa iby’ababyeyi be.”
Ibi ngo ni ukugira ngo umwirondoro w’umwana ku ifishi y’ibizamini bya Leta uzabe uhuye neza n’umwirondoro we mu byangombwa bye cyangwa by’ababyeyi be, ngo kuko hari ubwo umwana atangira ishuri yandikishijwe amazina 4, abarezi bakagenda bayagabanya, bakandika abiri cyangwa atatu, kandi umwirondoro w’umwana ku kemezo cy’amavuko ke handitse amazina 4 umubyeyi yandikishije ajya kumutangiza ishuri.
Kwiyandikisha ku bazakora ibizamini bya Leta bizafata ukwezi kose, bikazatangirana n’igihembwe cya kabiri cy’amashuri.
Uyu muyobozi avuga ko bahawe igihe gihagije cy’ukwezi kugira ngo abayobozi bazabashe kugenzura neza icyo gikorwa, bityo batange imyirondoro yuzuye.
Ati: “Hari Kode tuzaha abayobozi ku buryo uko banditse umunyeshuri bazajya bahita bohereza bigahita bigaragara muri ‘system’ za REB.”
Ku bijyanye n’ikibazo k’ibigo bimwe na bimwe bishobora kuba bidafite murandasi izajya ifasha kohereza abamaze kwandikwa, Dr Tumusiime avuga ko abashinzwe uburezi mu mirenge (SEO) bahari kugira ngo babafashe gukemura icyo kibazo, dore ko bafite mudasobwa bahawe na REB bakoresha imirimo yabo umunsi ku wundi n’ibikoresho bibafasha kubona interineti bizwi ku izina rya Modem, kandi ngo aba bakozi bashinzwe uburezi mu mirenge bakazajya bakurikirana uburyo iyi gahunda ishyirwa mu bikorwa umunsi ku wundi.


text:
Musanze: Ubuyobozi bugiye gusuzuma ubwegure bwa Gitifu w’Umurenge wa Nyange
Ubuyobozi bw’Akarere ka Musanze, buratangaza ko bugiye gusuzuma ubwegure bw’uwari Umunyamabanga nshingwabikorwa w’Umurenge wa Nyange Muremangingo Jérôme, wasezeye kuri izi nshingano.
Nuwumuremyi Jeannine, Umuyobozi w’Akarere ka Musanze, yemeje ko ku wa gatandatu tariki 3 Nyakanga 2021, aribwo bakiriye ibaruwa y’ubwegure bw’uwayoboraga Umurenge wa Nyange.
Yagize ati: “Ni byo koko yeguye. Ibaruwa y’ubwegure bwe, twayakiriye ejo kuwa gatandatu”.
Akomeza avuga ko ikigiye gukurikiraho, ari ugusuzuma ubwegure bwa Muremangingo, bakareba niba koko bufite ishingiro. Mayor Nuwumuremyi, yagize ati: “Iyo umuntu yanditse ibaruwa y’ubwegure, irasuzumwa. Bukaba bwakwemerwa cyangwa ntibwemerwe. Ubwo birasaba ko twicara, tukabicukumbura, tukareba impamvu yeguye”.
Akomoza ku cyo bacyeka cyaba cyateye Muremangigo Jérôme kwegura ku mirimo yari ashinzwe, Nuwumuremyi yagize ati: “Ubundi iyo umuntu yeguye, aba afite impamvu ze. Cyane cyane ko aba ari we uba yanditse. Ubwo nabyo turabicukumbura turebe, impamvu yeguye, tunarebe niba zifatika koko. Kuko yari amaze igihe akora”.
Bigendanye n’icyo amategeko ateganya, ubusabe bw’uyu muyobozi weguye ku nshingano ze, buzasuzumwa n’uwamushyize mu mwanya mu gihe kitarenze iminsi 30.
Inshuro zose Kigali Today yagerageje kumuvugisha, ntiyabashije kumubona ku murongo wa telefoni ye ngendanwa kuko itacagamo.